(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΠΗ΄

Παρασκευή, 16 Σεπτεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 19 Σεπτεμβρίου 2022, σελ.   
3. Συζήτηση επικαίρων ερωτήσεων:   
 α) Προς τον Υπουργό Εργασίας και Κοινωνικών Υποθέσεων:   
 i. με θέμα «Ανάγκη άμεσης διερεύνησης του εργατικού Δυστυχήματος στο Καναλάκι Πρέβεζας και στήριξης των οικογενειών των θυμάτων», σελ.   
 ii. με θέμα: «Μαζικές απολύσεις από την εργολάβο εταιρεία «Εdilmac» στο μεταλλείο Ολυμπιάδας στη Χαλκιδική», σελ.   
 iii. με θέμα: «Δεκάδες λανθασμένες fast-track αποφάσεις συνταξιοδότησης μειώνουν δραματικά το ποσό της σύνταξης Δημοσίων υπαλλήλων- εκπαιδευτικών - με μικρό αγροτικό εισόδημα, κατά 30 και 60%, χωρίς να προβλέπεται από το νόμο», σελ.   
 iv. με θέμα: «Επιβεβλημένη η έκδοση του Κανονισμού Φορτοεκφορτωτικών Εργασιών Λιμένος και Ξηράς», σελ.   
 v. με θέμα: «Να δοθεί ξανά η δυνατότητα ρύθμισης αποπληρωμής οφειλών δανείων που χορηγήθηκαν από ιδία κεφάλαια του Οργανισμού Εργατικής Κατοικίας (ΟΕΚ)», σελ.   
 β) Προς την Υπουργό Παιδείας και Θρησκευμάτων:   
 i. με θέμα: «Αδικαιολόγητη εξαίρεση περιοχών που έχουν κηρυχθεί σε κατάσταση έκτακτης ανάγκης από την Υπουργική Απόφαση (Υ.Α) για ειδική μοριοδότηση υποψήφιων των πανελλαδικών εξετάσεων», σελ.   
 ii. με θέμα: «Ανάγκη διαφορετικής αντιμετώπισης των υφιστάμενων εξαθέσιων σχολείων της υπαίθρου ως προς τις λειτουργικές μεταβολές», σελ.   
 iii. με θέμα: «Σκοπεύει να συμμορφωθεί το Υπουργείο Παιδείας με την απόφαση της Αρχής Προστασίας Δεδομένων Προσωπικού Χαρακτήρα για την απαλλαγή από το μάθημα των Θρησκευτικών προκειμένου να αποφευχθεί νέα διεθνής καταδίκη και διασυρμός της χώρας για παραβίαση ανθρωπίνων δικαιωμάτων;», σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
  
Β. Επί των επικαίρων ερωτήσεων:  
 ΔΙΓΑΛΑΚΗΣ Β. , σελ.   
 ΚΕΓΚΕΡΟΓΛΟΥ Β. , σελ.   
 ΜΑΚΡΗ Ζ. , σελ.   
 ΜΠΑΡΚΑΣ Κ. , σελ.   
 ΣΤΟΛΤΙΔΗΣ Λ. , σελ.   
 ΤΣΑΚΛΟΓΛΟΥ Π. , σελ.   
 ΦΙΛΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΠΗ΄

Παρασκευή 16 Σεπτεμβρίου 2022

Αθήνα, σήμερα στις 16 Σεπτεμβρίου 2022, ημέρα Παρασκευή και ώρα 9.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-9-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΠΖ΄ συνεδριάσεώς του, της Πέμπτης 15 Σεπτεμβρίου 2022, σε ό,τι αφορά την ψήφιση στο σύνολο των σχεδίων νόμων: 1) «Κύρωση του Πρωτοκόλλου στη Συνθήκη του Βορείου Ατλαντικού για την προσχώρηση της Δημοκρατίας της Φινλανδίας» και 2) «Κύρωση του Πρωτοκόλλου στη Συνθήκη του Βορείου Ατλαντικού για την προσχώρηση του Βασιλείου της Σουηδίας».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Ευάγγελο Λιάκο, Βουλευτή Β΄ Δυτικής Αττικής, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε, σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 16 Σεπτεμβρίου 2022, ότι οι επίκαιρες ερωτήσεις που θα συζητηθούν σήμερα είναι οι εξής: Η υπ’ αριθμόν 985/8-9-2022 επίκαιρη ερώτηση, η υπ’ αριθμόν 989/9-9-2022 επίκαιρη ερώτηση και η υπ’ αριθμόν 1/12-9-2022 επίκαιρη ερώτηση κατ’ άρθρον 130 παράγραφος 5 του Κανονισμού της Βουλής θα απαντηθούν από την Υφυπουργό Παιδείας και Θρησκευμάτων, την κ. Ζωή Μακρή. Η υπ’ αριθμόν 982/7-9-2022, η υπ’ αριθμόν 996/12-9-2022 επίκαιρη ερώτηση, η υπ’ αριθμόν 6803/3-8-2022 αναφορά - ερώτηση και η υπ’ αριθμόν 1000/12-9-2022 επίκαιρη ερώτηση θα απαντηθούν από τον Υπουργό Εργασίας και Κοινωνικών Υποθέσεων, κ. Τσακλόγλου. Η υπ’ αριθμόν 1002/12-9-2022 επίκαιρη ερώτηση που απευθύνεται προς την Υπουργό Παιδείας και Θρησκευμάτων δεν θα απαντηθεί λόγω αναρμοδιότητας».

Ξεκινάμε τη συζήτηση με τη δεύτερη με αριθμό 982/793-2020 επίκαιρη ερώτηση πρώτου κύκλου του Βουλευτή Πρέβεζας του Συνασπισμού Ριζοσπαστικής Αριστεράς, κ. Κωνσταντίνου Μπάρκα προς τον Υπουργό Εργασίας και Κοινωνικών Υποθέσεων, με θέμα: «Ανάγκη άμεσης διερεύνησης του εργατικού δυστυχήματος στο Καναλάκι Πρέβεζας και στήριξης των οικογενειών των θυμάτων».

Έχετε τον λόγο για δύο λεπτά, κύριε συνάδελφε.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κύριε Υπουργέ, η Πρέβεζα θρηνεί. Την προηγούμενη Κυριακή δύο εργαζόμενοι έχασαν τη ζωή τους κάνοντας τη δουλειά τους, στην εργασία τους. Το τραγικό αυτό γεγονός, κύριε Υπουργέ, φέρνει για μια ακόμα φορά στην επιφάνεια την ανάγκη τήρησης και βελτίωσης του συνόλου των όρων που προστατεύουν τους εργαζομένους κατά την άσκηση της εργασίας τους. Υπάρχει ανάγκη ενίσχυσης του θεσμικού πλαισίου για την υγιεινή και ασφάλεια στους χώρους εργασίας και την εντατικοποίηση των ελέγχων. Δυστυχώς συγκεκριμένες κυβερνητικές επιλογές το 2019, όπως μεταξύ άλλων η ουσιαστική υποβάθμιση του Σώματος Επιθεώρησης Εργασίας και το πάγωμα των προσλήψεων που τη συνόδευσε συμβάλλουν στην αδυναμία ουσιαστικού ελέγχου για την τήρηση της εργασιακής και εργατικής νομοθεσίας.

Στο Νομό της Πρέβεζας, κύριε Υπουργέ, φαντάζομαι και στους υπόλοιπους νομούς της χώρας, εργατικοί φορείς έχουν πολλές φορές επισημάνει την έλλειψη προσωπικού στο τοπικό παράρτημα του Σώματος Επιθεώρησης Εργασίας αλλά και του Σώματος Επιθεώρησης Εργασίας εν γένει στη χώρα μας.

Κύριε Υπουργέ, επειδή είμαι βέβαιος ότι τέτοιου είδους γεγονότα δεν είναι πεδίο αντιπολιτευτικής ρητορικής και έντασης, τα ερωτήματα είναι πολύ απλά. Ποιος είναι ο αριθμός των επιθεωρητών ασφάλειας και υγιεινής της εργασίας που υπάγονται στο τοπικό παράρτημα Πρέβεζας; Σε πόσες ενέργειες έχει προβεί το Σώμα Επιθεώρησης Εργασίας τα τελευταία χρόνια για την ενημέρωση των εργαζομένων του Νομού Πρέβεζας και των υπολοίπων νομών για τους επαγγελματικούς κινδύνους κατά την άσκηση των καθηκόντων τους στους χώρους εργασίας; Σε ποιες ενέργειες, κύριε Υπουργέ, είναι διατεθειμένο το Υπουργείο και εσείς να προβείτε για την άμεση στήριξη των οικογενειών των θυμάτων;

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε, κύριε Μπάρκα, κατ’ αρχάς επιτρέψτε μου να ξεκινήσω την τοποθέτησή μου εκφράζοντας τα θερμά μου συλλυπητήρια στις οικογένειες και τους οικείους των δύο άτυχων ανδρών και να ευχηθώ ταχεία και πλήρη ανάρρωση στο τρίτο εμπλεκόμενο άτομο που τραυματίστηκε κατά τη διάρκεια του ατυχήματος.

Το εργατικό ατύχημα σημειώθηκε στις 4-9-2022 στις εγκαταστάσεις της επιχείρησης υδατοκαλλιέργειες με την επωνυμία «Ιχθυοτροφεία Χόχλας Ανώνυμη Βιομηχανική Εταιρεία». Το μοιραίο γεγονός έγινε όταν τρεις εργαζόμενοι της επιχείρησης πήγαν να επισκευάσουν τις δεξαμενές της καλλιέργειας στην οποία εργάζονταν. Συγκεκριμένα οι δυο άτυχοι άντρες, που τελικά έχασαν τη ζωή τους, απασχολούνταν στην εταιρεία συντήρησης των εγκαταστάσεων της ιχθυοκαλλιέργειας και ήταν δηλωμένοι στον πίνακα του προσωπικού της. Κατά τον χρόνο που οι εργαζόμενοι έκαναν εργασίες στεγάνωσης της δεξαμενής ψαριών σημειώθηκε έκρηξη που, δυστυχώς, απέβη μοιραία.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, δεν ακούω.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Λίγο πιο δυνατά θα μιλάω.

**ΚΩΝΣΤΑΝΤΙΝΟΣ ΜΠΑΡΚΑΣ:** Συγγνώμη, κύριε Υπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Δεν θέλετε να τα πω από την αρχή, κύριε Μπάρκα, σωστά;

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, όχι τα ακούω. Απλώς δεν…

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Αυτά είναι τα περιστατικά όπως καταγράφηκαν από τις αρμόδιες υπηρεσίες. Το ΣΕΠΕ, μετέβη άμεσα στον τόπο του ατυχήματος προκειμένου να διενεργήσει αυτοψία για τις συνθήκες κάτω από τις οποίες προέκυψε το τραγικό συμβάν. Η έκθεση έρευνας της επιθεώρησης ασφάλειας και υγείας στην εργασία για τα αίτια του παρόντος εργατικού δυστυχήματος θα συνταχθεί αμέσως μετά τη συλλογή όλων των απαιτούμενων στοιχείων και μαρτυριών και θα διαβιβαστεί στην αρμόδια εισαγγελική αρχή. Υπενθυμίζω ότι στον τόπο του ατυχήματος υπήρξε και τρίτος εργαζόμενος ο οποίος επέζησε από την έκρηξη, αλλά δεν είναι ακόμα σε θέση να δώσει μαρτυρική κατάθεση. Να σημειώσουμε ότι στις επιχειρήσεις ιχθυοκαλλιέργειας δεν απαιτείται η έκδοση πιστοποιητικού πυροπροστασίας, όπως ενημέρωσε το ΣΕΠΕ η αρμόδια πυροσβεστική υπηρεσία.

Αυτά είναι, κύριε Μπάρκα, όπως συνέβησαν κι όπως σας είπα βρισκόμαστε σε αναμονή του πορίσματος του ΣΕΠΕ. Επαναλαμβάνω, εκφράζω τη βαθιά θλίψη και συλλυπητήρια στους οικείους των θανόντων.

Σχετικά με το ερώτημά σας για τη στήριξη των οικογενειών των θανόντων, εφόσον το παρόν συμβάν χαρακτηριστεί από την Επιθεώρηση Εργασίας ως εργατικό ατύχημα, θα τύχουν πλήρως της εφαρμογής οι αντίστοιχες ρυθμίσεις. Δηλαδή, θα χορηγηθεί στους δικαιούχους συγγενείς σύνταξη λόγω θανάτου του ασφαλισμένου και θα χορηγηθούν οι σχετικές κοινωνικές παροχές και επιδόματα.

Στο άλλο κομμάτι της ερώτησής σας θα αναφερθώ στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, επιτρέψτε μου.

Κατά την διάρκεια της τελευταίας περιόδου της κυβέρνησης του ΣΥΡΙΖΑ ήμουν Υφυπουργούς Εργασίας έχοντας στο χαρτοφυλάκιό μου το Σώμα Επιθεώρησης Εργασίας και τον ΟΑΕΔ. Δεν ξέρω αν είστε ενήμερος γι’ αυτό. Φαντάζομαι δεν θα το γνωρίζατε.

Με λυπεί το γεγονός ότι δεν απαντήσατε στα βασικά ερωτήματα. Θα σας δώσω εγώ στοιχεία. Δεν απαντήσατε για το πόσους επιθεωρητές έχει το Σώμα Επιθεώρησης Εργασίας στην Πρέβεζα, τι έχετε κάνει για να ενισχύσετε το Σώμα Επιθεώρησης Εργασίας, αν το Σώμα Επιθεώρησης Εργασίας ως φορέας ελέγχου της ασφάλειας εργασίας των ανθρώπων των εργαζομένων είναι εκεί για να ενημερώνουν τους τρόπους κ.λπ..

Αφού θέλετε στοιχεία θα σας τα πω εγώ. Το Τμήμα Επιθεώρησης Εργασίας Πρέβεζας - Λευκάδας που εδρεύει στην Πρέβεζα κι έχει να ελέγξει μια πλειάδα, ένα μεγάλο φάσμα εταιρειών και επιχειρήσεων, έχει τρεις επιθεωρητές. Για να μπορέσει να ελέγξει Πρέβεζα και Λευκάδα. Δεν γνωρίζετε ότι είναι δυο περιοχές που το καλοκαίρι αυξάνουν πάρα πολύ τον όγκο εργασίας τους. Το Τμήμα Επιθεώρησης Ασφάλειας και Υγείας της Εργασίας, δηλαδή το τμήμα του ΣΕΠΕ που επιβλέπει αν τηρούνται οι όροι υγιεινής και ασφάλειας στους χώρους εργασίας, εδρεύει στην Άρτα. Έχει υπό την ευθύνη του τους Νομούς Άρτας, Πρέβεζας, Λευκάδας. Αυξάνει ο όγκος των επιχειρήσεων που πρέπει να ελέγξει. Έχει δύο επιθεωρητές, κύριε Υπουργέ. Δηλαδή, σε μια περιοχή τριών νομών έχουμε τρεις επιθεωρητές για τα εργασιακά, για τις συμβάσεις εργασίας και δύο για την υγιεινή και ασφάλεια.

Τι έχετε κάνει, κύριε Υπουργέ –όχι εσείς-, τι έχει κάνει η Κυβέρνησή σας; Το 2021, με τον ν.4808 μετατρέψατε, ουσιαστικά, το Σώμα Επιθεώρησης Εργασίας σε Ειδική Γραμματεία του Υπουργείου Εργασίας, δηλαδή ένα τμήμα το οποίο είχε ουσιαστικό ρόλο στο οργανόγραμμα του Υπουργείου Εργασίας, το υποβαθμίσατε και το κάνατε ειδική γραμματεία. Τότε το είχαμε καταγγείλει μαζί με το ΚΚΕ και είχαμε πει ότι αυτή η ρύθμιση είναι και αντισυνταγματική. Είχαμε καταθέσει και ένσταση αντισυνταγματικότητας.

Τι είχατε πει εσείς, κύριε Υπουργέ, και η Κυβέρνησή σας; Είχατε πει ότι αμέσως στις εκλογές του 2019 η Κυβέρνηση της Νέας Δημοκρατίας υποβάθμισε το Σώμα Επιθεώρησης Εργασίας. Δηλαδή εσείς μπήκατε στη διαδικασία όχι μόνο να μη διεκδικείτε την παραπάνω ασφάλεια των εργαζομένων αλλά να υποβαθμίζετε τον ρόλο του Σώματος.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Κύριε Πρόεδρε, επιτρέψτε μου ένα λεπτό παραπάνω.

Το 2017 ο ΣΥΡΙΖΑ, αυτή η «ανάλγητη» κυβέρνηση, υλοποίησε το άνοιγμα Τμημάτων Επιθεώρησης Εργασίας σε πάνω από έξι νομούς της χώρας που είχαν κλείσει το 2014 με κυβέρνηση Νέας Δημοκρατίας - ΠΑΣΟΚ. Αύξησε τις οργανικές θέσεις, κύριε Υπουργέ, από οκτακόσιες είκοσι εννέα σε εννιακόσιες εβδομήντα. Προχώρησε σε προσλήψεις και μετατάξεις υπαλλήλων, αυξάνοντας τον αριθμό όσων υπηρετούν στο Σώμα Επιθεώρησης Εργασίας κατά 35%.

Εσείς ως Κυβέρνηση τι κάνατε; Μειώσατε τους υπηρετούντες σε επτακόσιους. Μετακινείτε, σύμφωνα με το Σωματείο Εργαζομένων του Σώματος Επιθεώρησης Εργασίας, υπαλλήλους από περιφερειακές υπηρεσίες, προκειμένου να στελεχώσουν τη νέα κεντρική διοίκηση της Ανεξάρτητης Αρχής Επιθεώρησης Εργασίας εδώ στην Αθήνα. Από ελέγχους, το 2019 έκλεισε με οκτώ χιλιάδες ελέγχους. Το 2018, είχαμε πενήντα τρεις χιλιάδες ελέγχους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, ολοκληρώνω.

Εσείς, κύριε Υπουργέ, έχετε κάνει οριακά σαράντα μία χιλιάδες ελέγχους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ, κύριε Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ:** Ολοκληρώνω, κύριε Πρόεδρε. Επιτρέψτε μου κάτι τελευταίο.

Δελτίο Τύπου της Ομοσπονδίας Συλλόγων Τεχνικών Επιχειρήσεων Ελλάδος. Το δελτίο εκδόθηκε το 2022. Τι λέει; «Σε «μαύρο» ρεκόρ παραπέμπουν τα προσωρινά στοιχεία για τα εργατικά ατυχήματα της χώρας μας τους πρώτους οκτώ μήνες του ’22. Η Ομοσπονδία Συλλόγων Τεχνικών Επιχειρήσεων Ελλάδος κατέγραψε ήδη εξήντα επτά ατυχήματα στα οποία τριάντα τρεις εργαζόμενοι έχασαν τη ζωή τους».

Κύριε Υπουργέ, πρέπει να απαντήσετε στα βασικά αυτά ερωτήματα, τι κάνετε για να στηρίξετε το Σώμα Επιθεώρησης Εργασίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Μπάρκα, επιμένετε να βάζετε θέμα γενικευμένης έλλειψης κρατικής μέριμνας για τους εργαζόμενους συνολικά με αφορμή το ατύχημα που συζητάμε. Είναι, πράγματι, ανείπωτη τραγωδία να χάνονται άνθρωποι εν ώρα εργασίας, όμως πιστεύω ακράδαντα –το είπατε κι εσείς προηγουμένως στην πρωτολογία σας- ότι δεν προσφέρονται τα εργατικά ατυχήματα για την όποια μικροπολιτική. Αν έχει υπάρξει κάποια διοικητική παράλειψη που οδήγησε στο συμβάν, θα φανεί όταν ολοκληρωθεί ο έλεγχος της Επιθεώρησης Εργασίας.

Σ’ αυτό που αναφερθήκατε στη δευτερολογία σας περί ραγδαίας αύξησης των θανατηφόρων ατυχημάτων, είχα ερώτηση τη Δευτέρα που μας πέρασε, νομίζω. Αυτό δεν προκύπτει από κανένα στοιχείο. Φέτος έχουμε μόνο μια αύξηση μέχρι τον μήνα Αύγουστο που έχουμε κάποια στοιχεία.

**ΚΩΝΣΤΑΝΤΙΝΟΣ ΜΠΑΡΚΑΣ:** Μα, έχουμε αύξηση φέτος.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Μπάρκα, αναφερθήκατε σε ραγδαία και διαρκή αύξηση. Τα δύο προηγούμενα χρόνια είχαμε μείωση και σε σχέση με τα χρόνια που ήταν ο ΣΥΡΙΖΑ στην εξουσία. Δεν θέλω να πω κάτι συγκεκριμένο, αλλά δεν υπάρχει κάποια τάση. Να τα δείτε όλα αυτά. Πουθενά καμμία χώρα στον κόσμο, όσο αναπτυγμένο κοινωνικό κράτος και αν έχει και όσο προστατευτική και να είναι με τους εργαζόμενους, δεν έχει καταφέρει να εξαλείψει τα εργατικά ατυχήματα. Το Υπουργείο Εργασίας και Κοινωνικών Υποθέσεων επί των ημερών μας έχει ανεξαρτητοποιήσει το ΣΕΠΕ και του έχει δώσει ρόλο και σημαντικά εργαλεία για να αναπτύξει τους ελεγκτικούς μηχανισμούς του.

Σ’ αυτό που αναφερθήκατε ότι αυτό είναι υποβάθμιση, ένα πράγμα θυμάμαι. Είμαι αρκετά μεγαλύτερός σας. Ένα πράγμα που θυμάμαι να λένε πάντα οι επιχειρηματίες που δεν ήταν φίλα προσκείμενοι προς την κυβέρνηση ήταν ότι οποτεδήποτε ήθελαν να κάνουν κάτι, τους έστελναν τη Φορολογική Αρχή και την Επιθεώρηση Εργασίας. Ήδη αυτό σταμάτησε να λέγεται για τη Φορολογική Αρχή. Ακράδαντα πιστεύουμε ότι θα κάνει έτσι όπως πρέπει να κάνει το έργο της και η Ανεξάρτητη Αρχή της Επιθεώρησης Εργασίας.

Σκοπός του εγχειρήματος είναι η αναδιοργάνωση και ο ουσιαστικός εκσυγχρονισμός των υπηρεσιακών μονάδων της Επιθεώρησης Εργασίας. Απώτερος στόχος της προσπάθειας είναι η ενδυνάμωση της διοικητικής ικανότητας των μονάδων της Επιθεώρησης, με αποτέλεσμα την πληρέστερη ενημέρωση για τους ορθούς κανόνες υγιεινής και ασφάλειας των εργαζομένων, τους εντατικότερους ελέγχους των επιχειρήσεων και την αποφυγή εργατικών ατυχημάτων.

Για τα νούμερα των πόσων εργάζονται αναφερθήκατε κι εσείς προηγουμένως. Έτσι είναι τα πράγματα. Οι επιθεωρητές αυτοί κατά τα έτη 2021 και 2022 έχουν πραγματοποιήσει στην Περιφερειακή Ενότητα Πρέβεζας -όχι στους άλλους δύο νομούς που αναφερθήκατε προηγουμένως- εκατόν τρεις ελέγχους, ενώ έχουν διερευνήσει και τριάντα εργατικά ατυχήματα. Το ΣΕΠΕ στο πλαίσιο των ελέγχων του έχει ξεκινήσει τη διενέργεια ελέγχων των αγροτικών επιχειρήσεων στις οποίες συμπεριλαμβάνονται και οι ιχθυοκαλλιέργειες και ειδικώς αυτές των περιοχών Άρτας, Πρέβεζας και Λευκάδας.

Σε κάθε περίπτωση, με την έκδοση του οργανογράμματος της Επιθεώρησης Εργασίας με τη νέα της διοικητική μορφή θεωρούμε πως θα διασφαλιστεί η έγκαιρη και αποτελεσματική παρουσία με μεγαλύτερη επάρκεια σε όλη τη γεωγραφική επικράτεια της χώρας.

Κλείνοντας, θα ήθελα να επισημάνω ότι δεν μπορεί κανείς να αμφισβητήσει ότι η υφιστάμενη νομοθεσία προστατεύει την υγιεινή και ασφάλεια των εργαζομένων. Οι παρεμβάσεις μας στη διοικητική ενδυνάμωση των ελεγκτικών μηχανισμών είναι συστηματικές και συνεχόμενες και σ’ αυτόν τον δρόμο θα συνεχίσουμε.

Μακάρι, κύριε Μπάρκα, να υπήρχε ένας τρόπος να αποτραπούν όλα τα εργατικά ατυχήματα, όμως, τουλάχιστον για το προβλεπτό μέλλον -ας είμαστε ειλικρινείς μεταξύ μας- κάτω από οποιοδήποτε σύστημα παραγωγής -και όχι μόνο στη χώρα μας, αλλά και διεθνώς- αυτό δεν είναι κάτι που φαίνεται εφικτό και νομίζω ότι αυτό το γνωρίζετε πολύ καλά. Βεβαίως, χρέος της πολιτείας είναι η διαμόρφωση και η τήρηση του νομοθετικού πλαισίου, η τήρηση όλων των προβλεπόμενων κανόνων ασφαλείας και φυσικά η τιμωρία εκείνων των εργοδοτών που παρανομούν και η στήριξη των εργαζομένων, ειδικά όταν τα ατυχήματα στην εργασία τους μπορεί να τους στοιχίσουν τη ζωή. Αυτά υποστηρίζουμε και αυτά θα κάνουμε και στη συγκεκριμένη περίπτωση.

Δεν μπορώ να σας πω κάτι πιο συγκεκριμένο, γιατί δεν έχω την τελική έκθεση του ΣΕΠΕ. Επαναλαμβάνω ότι αν χαρακτηριστεί ως εργατικό ατύχημα –που νομίζω πως προς τα εκεί πηγαίνουμε-, θα έχουμε την εφαρμογή του νόμου για την αποζημίωση των οικογενειών των εργαζομένων και προφανώς αν παρατηρηθούν αντίστοιχες ευθύνες της επιχείρησης, θα έχουμε και τις αντίστοιχες κυρώσεις και προς αυτή την κατεύθυνση.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί η τέταρτη με αριθμό 998/12-9-2022 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Μαζικές απολύσεις από την εργολάβο εταιρεία «ΕDILMAC» στο μεταλλείο Ολυμπιάδας στη Χαλκιδική».

Κύριε Στολτίδη, έχετε τον λόγο για δύο λεπτά.

**ΛΕΩΝΙΔΑΣ ΣΤΟΛΤΙΔΗΣ:** Κύριε Υπουργέ, ενενήντα δύο εργαζόμενοι πετιούνται στον δρόμο με τις μαζικές απολύσεις που ανακοίνωσε η εργολάβος εταιρεία «EDILMAC» στο μεταλλείο Ολυμπιάδας στη Χαλκιδική έπειτα από σχετική συμφωνία με την εταιρεία «ΕΛΛΗΝΙΚΟΣ ΧΡΥΣΟΣ» για τη λήξη της μεταξύ τους συνεργασίας. Το γεγονός αυτό έρχεται σε συνέχεια των πρόσφατων απολύσεων εργαζομένων της «ΕΛΛΗΝΙΚΟΣ ΧΡΥΣΟΣ», καθώς και των αποτυχημένων προσπαθειών της επιχείρησης για ποινικοποίησης της δράσης των εργαζομένων μέσα από τα συνδικάτα τους και μέσω της υπογραφής νέας άθλιας επιχειρησιακής συλλογικής σύμβασης εργασίας.

Την ώρα που η «ΕΛΛΗΝΙΚΟΣ ΧΡΥΣΟΣ» ανακοίνωσε την έγκριση νέας χρηματοδότησης ύψους 680 εκατομμυρίων ευρώ από ελληνικές τράπεζες για την ανάπτυξη του έργου της στις Σκουριές Χαλκιδικής και ενώ τα μεταλλεύματα που εξορύσσονται στα μεταλλεία Κασσάνδρας πωλούνται πλέον σε τιμές-ρεκόρ, ενενήντα δύο εργαζόμενοι και οι οικογένειές τους βρίσκονται στον δρόμο, μην ξέροντας αν και πώς θα ανταποκριθούν στο ολοένα αυξανόμενο κόστος ζωής που είναι ευθύνη της πολιτικής σας.

Οι αόριστες υποσχέσεις της «ΕΛΛΗΝΙΚΟΣ ΧΡΥΣΟΣ» για μελλοντική πρόσληψη ορισμένων από τους ενενήντα δύο αυτούς απολυμένους εργαζόμενους στο έργο των Σκουριών αντιλαμβάνεστε ότι δεν μπορεί σε καμμία περίπτωση να αποτελέσει ούτε στο παραμικρό λύση στο πρόβλημα που αντιμετωπίζουν.

Σύμφωνα μ’ αυτά, κύριε Υπουργέ, ρωτάμε ποια άμεσα μέτρα θα λάβει η Κυβέρνηση, ώστε οι απολυμένοι στο έργο να προσληφθούν με ευθύνη της «ΕΛΛΗΝΙΚΟΣ ΧΡΥΣΟΣ».

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ και πάλι, κύριε Πρόεδρε.

Αξιότιμε κύριε Στολτίδη -κάθε φορά έτσι ξεκινάω και νομίζω ότι έτσι πρέπει να ξεκινάει ο αρμόδιος Υπουργός-, πρώτα να παραθέτουμε τα πραγματικά γεγονότα.

Σύμφωνα με τις πληροφορίες που έχουμε μέχρι στιγμής και τα στοιχεία που προέκυψαν από τον έλεγχο της υπόθεσης που έκαναν οι αρμόδιες υπηρεσίες, δηλαδή το ΣΕΠΕ και η Διεύθυνση Εργασιακών Σχέσεων του Υπουργείου Εργασίας, το πρώτο που θέλω να επισημάνω είναι ότι σε καμμία από τις δύο υπηρεσίες δεν έχει φτάσει μέχρι σήμερα ούτε καταγγελία συμβάσεων εργασίας ούτε αίτημα περί ομαδικών απολύσεων, ώστε να τεθεί σε εφαρμογή η διαδικασία που προβλέπει ο νόμος, παρά το ότι πράγματι η εταιρεία έχει γνωστοποιήσει στους ενενήντα δύο εργαζόμενους, όπως αναφέρατε κι εσείς στην επίκαιρη ερώτησή σας, ότι θα προβεί σ’ αυτές τις απολύσεις.

Συγκεκριμένα, το αρμόδιο Τμήμα Επιθεώρησης Εργασιακών Σχέσεων Χαλκιδικής μάς ενημέρωσε για τα ακόλουθα: Στις 7 Σεπτεμβρίου 2022 -δηλαδή μόλις την προηγούμενη εβδομάδα- η εταιρεία «ΕDILMAC» με έγγραφό της προς το σύνολο του προσωπικού της με θέμα «Ανακοίνωση μετά ενημέρωσης - πρόσκληση σε ανάδειξη εκπροσώπων των εργαζομένων» αναφέρει ότι δεν διατηρεί πλέον κανένα project ή έργο ή άλλη δραστηριότητα στην Ελλάδα και δηλώνει ότι λόγω των δυσμενών διεθνών συνθηκών τερματίστηκε στις 7-9-2022 η από 1-3-2022 σύμβαση έργου μεταξύ των εταιρειών «EDILMAC» και «ΕΛΛΗΝΙΚΟΣ ΧΡΥΣΟΣ», με αποτέλεσμα τη λήξη της συνεργασίας μεταξύ των δύο εταιρειών».

Ακόμα, στο έγγραφό της αναφέρει ότι πρώτον, καθώς το υφιστάμενο προσωπικό του εν Ελλάδι υποκαταστήματος της «EDILMAC» απασχολείται στο πλαίσιο της παραπάνω σύμβασης έργου και δεύτερον, ότι η επιχείρηση δεν διατηρεί πλέον κανένα project ή έργο στην Ελλάδα, η εταιρεία αποφάσισε να παύσει οριστικά τη δραστηριότητά της στη χώρα και σχεδιάζει να προβεί στη διενέργεια ομαδικών απολύσεων, οι οποίες θα αφορούν το σύνολο του προσωπικού της σύμφωνα με τους όρους που θέτει ο ν.1387/1983.

Με το συγκεκριμένο έγγραφο η εταιρεία κάλεσε τους εργαζομένους της, καθώς δεν υφίσταται επιχειρησιακό σωματείο ή συμβούλιο εργαζομένων, στην πρόσκληση για ανάδειξη πενταμελούς επιτροπής, η οποία θα συμμετάσχει στη διαδικασία ενημέρωσης και διαβούλευσης, εν όψει της διενέργειας ομαδικών απολύσεων.

Σύμφωνα, πάντα, με την ενημέρωση του ΣΕΠΕ, η πενταμελής επιτροπή συστάθηκε μόλις την προηγούμενη Δευτέρα, δηλαδή, στις 12 Σεπτεμβρίου και έως την Τετάρτη 13 Σεπτεμβρίου 2022 στο Τμήμα Επιθεώρησης Εργασιακών Σχέσεων Χαλκιδικής δεν είχε υποβληθεί καμμία καταγγελία για διενέργεια εργατικής διαφοράς από εργαζόμενους, σχετικά με τα αναφερόμενα στην επίκαιρη ερώτηση θέματα.

Επίσης, χθες από τον έλεγχο στο πληροφοριακό σύστημα «ΕΡΓΑΝΗ» δεν διαπιστώθηκε η υποβολή από την εργολαβική εταιρεία εντύπων Ε6, δηλαδή των καταγγελιών των συμβάσεων εργασίας των εργαζομένων της, οι οποίοι απασχολούνται με συμβάσεις εργασίας αορίστου χρόνου, για την ακρίβεια ένας από τους ενενήντα δύο είναι με σύμβαση ορισμένου χρόνου.

Κύριε Στολτίδη, γιατί τα επισημαίνω όλα αυτά; Τα επισημαίνω επειδή η νομοθεσία ορίζει ότι ως προς τη διαδικασία και τον έλεγχο των ομαδικών απολύσεων, σύμφωνα με το άρθρο 3 του ν.1387/83 ο εργοδότης πριν προχωρήσει σε ομαδικές απολύσεις οφείλει να προσέλθει σε διαβουλεύσεις με τους εκπροσώπους των εργαζομένων, με σκοπό να ερευνηθεί η δυνατότητα αποφυγής ή μείωσης των απολύσεων και των δυσμενών συνεπειών τους.

Επίσης, δεν έχει επιβληθεί ακόμη ούτε στην αρμόδια υπηρεσία του Υπουργείου αντίστοιχο αίτημα για ομαδικές απολύσεις, οπότε βρισκόμαστε σε αυτή τη θέση αυτή τη στιγμή. Κάποιες περισσότερες πληροφορίες θα σας δώσω στη δευτερολογία μου, γιατί έχω υπερβεί και τον χρόνο μου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Παρακαλώ, ορίστε κύριε συνάδελφε έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Το πρακτικό κομμάτι, κύριε Υπουργέ, είναι το τυπικό και έχει να κάνει με τις διαδικασίες που περιγράφετε. Εμείς μιλάμε επί της ουσίας, όμως, γιατί κάθε απόλυση εργαζόμενου είναι πρόκληση. Ωστόσο, υπάρχουν περιστάσεις που κάνουν αυτή την πρόκληση ακόμη χειρότερη -η διαδικασία θα προχωρήσει ούτως ή άλλως- γιατί αποκαλύπτουν ακόμη πιο ξεκάθαρα το παιχνίδι που παίζεται στις πλάτες των εργαζομένων από τους μεγάλους μονοπωλιακούς ομίλους και από όλες, ανεξάρτητα, τις κυβερνήσεις.

Υπάρχουν απολύσεις την ώρα που οι τιμές των ορυκτών που βγάζει η εταιρεία από τη Χαλκιδική εκτοξεύονται στα ύψη, καθώς η εντατική αύξηση παραγωγής κρίσιμων για τη βιομηχανία και τεχνολογία ορυκτών αποτελεί πρώτιστη προτεραιότητα της Ευρωπαϊκής Ένωσης για απεξάρτησή της από άλλες εχθρικές γι’ αυτήν πηγές, τα είπε χθες η Ούρσουλα φον ντερ Λάιεν.

Γίνονται απολύσεις, την ώρα που η εταιρεία έχει εξασφαλίσει από τις τράπεζες δάνεια 680 εκατομμύρια την ώρα που ανακοινώνει ότι προτίθεται να ζητήσει επιδότηση από το Ευρωπαϊκό Ταμείο Ανάκαμψης.

Η Κυβέρνηση πρέπει να απολογηθεί, κύριε Υπουργέ, διότι τα τραπεζικά δάνεια στην ουσία δίνονται με βάση την κρατική εγγύηση των δανείων προς τις τράπεζες, δηλαδή, με άλλα λόγια φορτώνονται στον λαό μας. Στην ουσία, τα ποσά από τα δάνεια στην προκειμένη περίπτωση θα χρησιμοποιηθούν για να πληρωθούν οι όποιες αποζημιώσεις των απολυμένων στην εργολαβική, αλλά και οι εθελούσιες έξοδοι -απολύσεις στην ουσία- που γίνονται από τη μητρική εταιρεία. Είναι, άλλωστε, όρος του Ταμείου Ανάκαμψης η μείωση του εργατικού κόστους, δηλαδή, με λίγα λόγια, οι απολύσεις έχουν την υπογραφή της Κυβέρνησης.

Το ξεκαθάρισμα του εργασιακού τοπίου από τη συνδικαλιστική οργάνωση, αποτελεί, επίσης, απαραίτητη προϋπόθεση για την κερδοφορία χωρίς όρια. Η εταιρεία εργολάβος μέσα στο προηγούμενο διάστημα έχει απολύσει τον πρόεδρο του σωματείου, αμέσως μετά την ψήφιση του αντεργατικού «τερατουργήματος» Χατζηδάκη, επειδή διεκδικούσε μαζί με τους εργαζόμενους συνθήκες ασφάλειας στα έγκατα της γης, για να μην πνίγονται στις στοές.

Το εργατικό κίνημα, βέβαια, έδωσε την απάντηση και οδήγησε στην επαναπρόσληψή του. Η αλλαγή του εργολάβου όμως εδώ, καθώς η εταιρεία ψάχνει για άλλον εργολάβο -έτσι έχει πει- με μικρότερα μεροκάματα, είναι ένας από τους όρους παραπέρα ανάπτυξης των κερδών, φυσικά με θύματα τους εργαζόμενους.

Και οι απολυμένοι και αυτοί που θα έρθουν από τον νέο εργολάβο, με μικρότερο μεροκάματο και αθλιότερες συνθήκες εργασίας -γιατί αυτό διεκδικούσαν- αλλά και οι εργαζόμενοι της μητρικής, που πλαγιοκοπούνται από εθελούσιες με το «πιστόλι στον κρόταφο» για να φύγουν, υπόκεινται όλοι αυτοί μαζί στο σχεδιασμό περαιτέρω εργολαβιοποίησης μεγαλύτερων κομματιών της εταιρείας, με «σιγή ιχθύος» από τους εργαζόμενους και με χρηματοδότηση με ευθύνη της Κυβέρνησης.

Για να υλοποιηθεί αυτή η διαδικασία είναι άμεση η ανάγκη ο αγώνας όλων τους να είναι κοινός. Πρέπει να το αντιληφθούν άμεσα μαζί με όλη την υπόλοιπη κοινωνία της περιοχής. Το ΚΚΕ είναι κοντά στους κατοίκους της περιοχής, στον λαό της περιοχής ο οποίος δηλώνει ότι είναι μαζί τους και έχει πεντακάθαρη άποψη. Έχουν τη δύναμη όλοι αυτοί να επιβάλλουν την πρόσληψη όλων των ενενήντα δύο απολυμένων στη μητρική, γιατί έχουν έργο και με αμοιβές με βάση τις ανάγκες τους φυσικά τις συλλογικές συμβάσεις τους. Προϋπόθεση, βέβαια, είναι να παραμερίσουν όλους τους καλοθελητές τοπικούς παράγοντες, που έχουν πέσει με τα μούτρα και καλούν τους εργαζόμενους και τους απολυμένους σε σιωπή και υποταγή και σε ομηρία κάτω από κομματικούς μηχανισμούς για την επαναπρόσληψη. Το Κομμουνιστικό Κόμμα, ο ταξικός πόλος, το κίνημα θα είναι και το έχει αποδείξει με όλες του τις δυνάμεις στο πλευρό τους.

Τέλος, η πραγματικότητα επαναφέρει ένα κυρίαρχο ζήτημα, την παράδοση του κρίσιμου ορυκτού πλούτου στην ιδιωτική κερδοσκοπία και στο κεφάλαιο. Το έγκλημα αυτό συνολικά σε βάρος της οικονομίας και του λαού, σε βάρος του μέλλοντος του τόπου μπορεί να αλλάξει μόνο η σύγκρουση με την ψυχή αυτής της πολιτικής, αυτού του ίδιου του συστήματος που δεν μπορεί να αλλάξει με καμμία αστική κυβέρνηση με την ιδιωτικοποίηση του τεράστιου κρίσιμου πλούτου με μεγάλες προοπτικές από τους ιδιώτες, κεφάλαιο, κράτος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αγαπητέ κύριε Στολτίδη, όπως ανέφερα και στην πρωτολογία μου μέχρι τώρα στο Τμήμα Επιθεώρησης Εργασιακών Σχέσεων Χαλκιδικής δεν έχει υποβληθεί καμμία καταγγελία για διενέργεια εργατικής διαφοράς και δεν έχει κινηθεί διαδικασία διαβούλευσης που προβλέπει ο νόμος μεταξύ εργαζομένων και εργοδότη.

Επίσης, όπως μας ενημέρωσε η Γενική Διεύθυνση Εργασιακών Σχέσεων του Υπουργείου μετά από έλεγχο στο αρχείο της συγκεκριμένης υπηρεσίας διαπιστώθηκε ότι δεν έχει κατατεθεί από την εργοδότρια εταιρεία σχετικός φάκελος ενώπιον του Ανωτάτου Συμβουλίου Εργασίας. Αυτό γίνεται βάσει της παραγράφου 3 του άρθρου 3 του ν.1387/83, όπως έχει τροποποιηθεί και ισχύει αναφορικά με την εκκίνηση διαδικασιών για την πραγματοποίηση ομαδικών απολύσεων στην εν λόγω εταιρεία.

Να επισημάνω ότι σύμφωνα με τον νόμο περί ομαδικών απολύσεων στο πλαίσιο των διαβουλεύσεων με τους εκπροσώπους των εργαζομένων, που υποθέτω ότι θα ξεκινήσουν τις αμέσως επόμενες ημέρες, ο εργοδότης μπορεί να θέσει υπ’ όψιν των εργαζομένων κοινωνικό πλάνο για τους υπό απόλυση εργαζόμενους, δηλαδή μέτρα άμβλυνσης των επιπτώσεων της απόλυσης, όπως ποσά για κάλυψη αυτασφάλισης, διαθέσιμα ποσά για κατάρτιση και συμβουλευτική για επανένταξη στην αγορά εργασίας ή ενέργειες για την αξιοποίηση ειδικών προγραμμάτων της Δημόσιας Υπηρεσίας Απασχόλησης για την αντιμετώπιση της επαπειλούμενης ανεργίας των υπό απόλυση εργαζομένων. Αυτά πέρα από όλα τα υπόλοιπα τα οποία προβλέπει ο νόμος για καταβολή αποζημιώσεων στα οποία αναφερθήκατε στην ερώτηση σας όταν έχουμε την περίπτωση των ομαδικών απολύσεων.

Επίσης, όταν πρόκειται για ομαδικές απολύσεις ο νόμος προβλέπει ότι στο πλαίσιο των διαβουλεύσεων μεταξύ των δύο πλευρών, δηλαδή των εκπροσώπων εργαζομένων και επιχείρησης, ο εργοδότης οφείλει να παρέχει στους εκπροσώπους των εργαζομένων όλες τις χρήσιμες πληροφορίες και να τους ανακοινώσει εγγράφως τα ακόλουθα: τους λόγους του σχεδίου απολύσεων, τον αριθμό και τις κατηγορίες των υπό απόλυση εργαζομένων, τον αριθμό και τις κατηγορίες των συνήθως απασχολούμενων εργαζομένων, το χρονικό διάστημα στο οποίο πρόκειται να γίνουν οι απολύσεις και τα κριτήρια για την επιλογή των εργαζομένων που θα απολυθούν. Κάποια από αυτά ίσως να μην υπάρχουν στα στοιχεία, τα οποία έχει δώσει η ίδια εταιρεία.

Οι παραπάνω υποχρεώσεις εφαρμόζονται ανεξαρτήτως του αν η απόφαση για τις ομαδικές απολύσεις λαμβάνεται από τον εργοδότη ή από την επιχείρηση που ελέγχει τον εργοδότη. Η επίβλεψη και ο έλεγχος της εφαρμογής των διατάξεων της εργατικής νομοθεσίας, καθώς και η παροχή πληροφοριών σε εργαζόμενους και εργοδότες σχετικά με τα πλέον αποτελεσματικά μέσα για την τήρηση των κείμενων διατάξεων αποτελεί έργο της κατά τόπον αρμόδιας υπηρεσίας της Ανεξάρτητης Αρχής Επιθεώρησης Εργασίας και μέχρι σήμερα, όπως ήδη προανέφερα, δεν έχει κοινοποιηθεί απολύτως τίποτα ούτε στην ανεξάρτητη αρχή ούτε στην αρμόδια υπηρεσία του Υπουργείου Εργασίας. Μπορώ, όμως, να σας διαβεβαιώσω εν κατακλείδι ότι ό,τι προβλέπει ο νόμος θα τηρηθεί κατά γράμμα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προχωράμε στην τρίτη με αριθμό 996/12-9-2022 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλουπρος τον Υπουργό Εργασίας και Κοινωνικών Υποθέσεων, με θέμα: «Δεκάδες λανθασμένες fast-track αποφάσεις συνταξιοδότησης μειώνουν δραματικά το ποσό της σύνταξης δημοσίων υπαλλήλων- εκπαιδευτικών - με μικρό αγροτικό εισόδημα, κατά 30 και 60%, χωρίς να προβλέπεται από το νόμο».

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριεΠρόεδρε.

Κύριε Υπουργέ, προκειμένου να αντιμετωπιστεί η ολιγωρία έκδοσης των συντάξεων τόσο της προηγούμενης κυβέρνησης του ΣΥΡΙΖΑ όσο και της σημερινής το τελευταίο διάστημα επελέγη από την ηγεσία του Υπουργείου Εργασίας η μέθοδος fast-track, προκειμένου να εκδίδονται αυτές και να μην έχουμε αριθμό εκκρεμή που υπερβαίνει κάθε όριο και λογική.

Είχαμε επισημάνει τότε τους κινδύνους, που υπάρχουν από την προχειρότητα με την οποία αντιμετωπίστηκε το θέμα, παρά τη μεγάλη ανάγκη να επιταχυνθεί η διαδικασία έκδοσης των συντάξεων.

Δυστυχώς, δεκάδες συντάξεις, όπως νόμιζα μέχρι πρότινος, εκδίδοντο με λανθασμένες αποφάσεις, κυρίως για δημοσίους υπαλλήλους και εκπαιδευτικούς, στους οποίους χωρίς να έχουν δηλώσει ή να έχουν άλλη εργασία γίνεται περικοπή του 30%. Σε ορισμένους για δήθεν αγροτικό εισόδημα, που υπάγεται στον νόμο, γίνεται περικοπή 60%. Προφανώς, αγνοούν ακόμη και τη μείωση του 60% σε 30%. Από τον νόμο Κατρούγκαλου προβλεπόταν 60% περικοπή, που στη συνέχεια έγινε 30%. Νόμιζα, λοιπόν, ότι είναι δεκάδες και στη συνέχεια αποκαλύπτεται μετά τη δημοσιοποίηση του θέματος ότι είναι εκατοντάδες και χιλιάδες.

Θα πρέπει να δούμε, κύριε Υπουργέ, δύο βασικά πράγματα. Το πρώτο είναι να δούμε τι υπάρχει λάθος στο λογισμικό σας, στη διαδικασία, στον τρόπο με τον οποίο εκδίδονται οι συντάξεις, έτσι ώστε να σταματήσει η έκδοση λανθασμένων συντάξεων. Το δεύτερο αφορά τον επανέλεγχο από την πλευρά του συστήματος όλων των συντάξεων που εκδόθηκαν με αυτόν τον τρόπο κι έχουν περικοπεί 30% και 60% και όχι να τους στέλνουν οι υπηρεσίες στο Ελεγκτικό Συνέδριο όπου οι αποφάσεις θα κάνουν τρία και πέντε χρόνια να εκδοθούν.

Τέτοια έκδοση συντάξεων κουτουρού -έτσι λένε στο χωριό μου- θα την έκανε οποιοσδήποτε. Πρέπει να επέμβετε σε αυτή τη διαδικασία τώρα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσακλόγλου, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Και πάλι ευχαριστώ, κύριε Πρόεδρε.

Αγαπητέ κύριε Κεγκέρογλου, είναι η πρώτη από τις τρεις δικές σας κοινοβουλευτικές ερωτήσεις που έχω σήμερα. Ας ξεκινήσουμε.

Έχουμε συζητήσει πολλές φορές το ζήτημα των συντάξεων στο πλαίσιο του κοινοβουλευτικού ελέγχου και γνωρίζετε, πολύ καλά, πως το ζήτημα των εκκρεμών συντάξεων αποτελεί ένα από τα μεγαλύτερα κυβερνητικά στοιχήματα. Μέσα σε τρία χρόνια έγιναν κυριολεκτικά άλματα. Τον Αύγουστο που μας πέρασε μηδενίστηκαν σχεδόν όλες οι εκκρεμότητες πριν από το 2019. Οι αντίστοιχες εκκρεμείς συντάξεις του 2020 βρίσκονται σε ποσοστό περίπου 3%. Αντίστοιχα μεγάλη είναι η πρόοδος στις αιτήσεις του 2021, ενώ το 75% των αιτήσεων του πρώτου τετραμήνου του 2022 έχει ήδη εκδοθεί η σύνταξη και μάλιστα σε πολλές περιπτώσεις οι αποφάσεις έχουν εκδοθεί σε λιγότερο από εξήντα ημέρες.

Συνολικά στο επτάμηνο Ιανουαρίου-Ιουλίου του τρέχοντος έτους έχουν εκδοθεί σχεδόν εκατόν εβδομήντα χιλιάδες, για την ακρίβεια εκατόν εξήντα εννιά χιλιάδες εκατόν σαράντα έξι, κύριες συντάξεις. Ο αριθμός αυτός του πρώτου επταμήνου είναι μεγαλύτερος κατά πεντέμισι χιλιάδες αποφάσεις σε σχέση με τις συντάξεις που εκδόθηκαν ολόκληρο το 2020 και κατά σαράντα έξι χιλιάδες αποφάσεις σε σχέση με το 2019. Με βάση τα στοιχεία του Ιουλίου κατά τη διάρκεια του οποίου σημειώθηκε νέο ρεκόρ με τριάντα χιλιάδες διακόσιες αποφάσεις, οι ληξιπρόθεσμες κύριες συντάξεις είχαν περιοριστεί σε πενήντα έξι χιλιάδες. Ο αριθμός εκτιμούμε ότι είναι ακόμη μικρότερος μόλις ενσωματωθούν στα στοιχεία και τα δεδομένα του Αυγούστου.

Από αυτές τις πενήντα έξι χιλιάδες συντάξεις στον ΕΦΚΑ εκτιμούν πως ο αριθμός των συντάξεων που εκκρεμούν μπορεί να είναι πολύ μικρότερος και υπολογίζονται σε τριάντα έξι χιλιάδες κι αυτό γιατί υπάρχουν περίπου είκοσι χιλιάδες συνταξιοδοτικές περιπτώσεις που βρίσκονται είτε σε δικαστική εκκρεμότητα είτε είναι οιονεί απορριπτικές και κακώς είχαν βρεθεί εκεί ή αναπηρικές για τις οποίες πρέπει να ολοκληρωθεί η εξέταση στα ΚΕΠΑ.

Κύριε Κεγκέρογλου, τα νούμερα αυτά μέχρι πρότινος αποτελούσαν έναν στόχο που μόνο ως ευχή μπορούσε να διατυπωθεί. Άρα, πολλά και σημαντικά είναι αυτά που έχουμε πετύχει. Όμως, στόχος μας είναι να πετύχουμε ακόμα περισσότερα.

Για να έρθω στη συγκεκριμένη κατηγορία των συντάξεων της ερώτησής σας. Σύμφωνα με την ενημέρωση που είχαμε από τον ΕΦΚΑ, πράγματι φαίνεται ότι έχει δημιουργηθεί κάποιο πρόβλημα στο λογισμικό της συγκεκριμένης κατηγορίας ασφαλισμένων. Πιο συγκεκριμένα, σε σύνολο έξι χιλιάδων διακοσίων πενήντα μίας πράξεων συνταξιοδότησης που εκδόθηκαν με την αυτοματοποιημένη διαδικασία, αυτή τη διαδικασία που έχει πάρει το όνομα fast-track, εκδόθηκαν περίπου εκατόν τριάντα για τις οποίες έγινε περικοπή λόγω αυταπασχόλησης, ενώ οι συνταξιούχοι δεν ήταν εργαζόμενοι. Η τελευταία έκδοση αυτών των συντάξεων αφορά συντάξεις μηνός Αυγούστου 2022, που πληρώθηκαν δηλαδή στα τέλη του Ιουλίου.

Το πρόβλημα έχει εντοπιστεί, πράγματι, παρ’ ότι οι συγκεκριμένες συντάξεις συνεχίζουν να καταβάλλονται μειωμένες. Η διοίκηση του ΕΦΚΑ έχει ήδη εκδώσει οδηγίες στις αρμόδιες διευθύνσεις για τον έλεγχο, τη διόρθωση των δεδομένων και προφανώς την καταβολή των δικαιούμενων αναδρομικών ποσών το συντομότερο δυνατό. Για τις συντάξεις που θα εκδοθούν από εδώ και στο εξής έχουν ήδη ληφθεί τα απαραίτητα μέτρα ούτως ώστε να μην επαναληφθεί το ίδιο λάθος, η αναίτια δηλαδή περικοπή στις συντάξεις των πολιτών.

Θα επανέλθω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, ένας συνταξιούχος του δημοσίου για την αγροτική δραστηριότητα προκειμένου να έχει περικοπή 30% πρέπει να συμβαίνουν δύο πράγματα. Το πρώτο είναι η απασχόλησή του να είναι υποχρεωτικά υπακτέα στην ασφάλιση του ΟΓΑ και το δεύτερο να έχει ετήσιο εισόδημα από την δραστηριότητα πάνω από 10.000. Μάλλον κάποιο κριτήριο απ’ τα δύο δεν είναι στο λογισμικό.

Επιπλέον, πρέπει να σας πω ότι τον Ιούνιο του 2022 επιστολή του Υπουργείου Εργασίας, του e-ΕΦΚΑ, λέει προς υποψήφιο συνταξιούχο: «Η σύνταξή σας εξαιτίας της απασχόλησής σας θα καταβάλλεται από μία 1-1-2017, του 2022 ο συνταξιούχος βέβαια, μειωμένη κατά 60%, σύμφωνα με τις διατάξεις της παραγράφου 1, του άρθρου 20, του ν.4387/2016». Αυτό είναι έγγραφο του Ιουνίου του 2022. Η περικοπή είναι 60% ή 30%; Ακόμα και στην περίπτωση που έχουμε περικοπή λέω ότι υπάρχει λάθος που αφορά την τροποποίηση του νόμου για το ποσοστό περικοπής της σύνταξης.

Υπάρχουν συντάξεις που έχουν περικοπεί. Ο μεγαλύτερος αριθμός ήταν των εκπαιδευτικών. Για ποιον λόγο; Γιατί στο διάστημα που υποβάλλονται οι αιτήσεις για συντάξεις και το καλοκαίρι εκδίδονται, περιέλαβε μεγαλύτερο αριθμό εκπαιδευτικών, αλλά είναι εν γένει στους δημοσίους υπαλλήλους, εξαιτίας απασχόλησης εργασίας η οποία δεν έχει δηλωθεί ούτε φορολογικά ούτε στην αίτησή τους για τη διαδικασία. Είναι ανύπαρκτη δηλαδή.

Επομένως, εφόσον βεβαιώνετε ότι e-ΕΦΚΑ και το Υπουργείο έχουν ήδη διαγνώσει το πρόβλημα και για τις από εδώ και πέρα συντάξεις δεν θα συμβεί κάτι -παράξενο- και δεν θα συνεχιστεί δηλαδή αυτή η περικοπή, πρέπει να επικεντρώσω το ερώτημά μου στο δεύτερο σκέλος.

Πρώτον, πότε και με ποιο τρόπο θα εξετάσετε αυτές τις αστοχίες, αυτές τις λανθασμένες αποφάσεις. Όχι κατόπιν αιτήσεως προφανώς. Αφού το πρόβλημα εντοπίστηκε, αφού είναι συγκεκριμένες, αν είναι μόνο αυτές οι εκατόν εξήντα τρεις περιπτώσεις, θα πρέπει να διορθωθεί αυτόματα και να μην είναι κατόπιν αιτήσεως στο Ελεγκτικό Συνέδριο όπως λένε από την αρμόδια υπηρεσία απαντώντας στην αγωνία των συνταξιούχων. Είναι η απάντηση η επίσημη, γι’ αυτό το αναφέρω, ότι προσφύγετε στο Ελεγκτικό Συνέδριο για να το κάνετε.

Πρέπει, λοιπόν, η διαδικασία αυτή να γίνει από εσάς, από τον e-ΕΦΚΑ. Αν θεωρήσετε ότι χρειάζεται μια απλή αίτηση θεραπείας, εντάξει. Το να απευθυνθούν, όμως, στο Ελεγκτικό Συνέδριο είναι μια άλλη διαδικασία η οποία δεν τιμά το ελληνικό δημόσιο, όπου ο e-ΕΦΚΑ παραδέχεται το λάθος, αλλά στη συνέχεια παραπέμπει τους ανθρώπους στα δικαστήρια.

Και βέβαια, πότε θα καταβληθούν οι οφειλόμενες διαφορές από το λάθος στο οποίο προέβη ο ΕΦΚΑ. Με αφορμή αυτό το γεγονός, διαπιστώθηκε ότι ενώ από την πρώτη μέρα τους κρατάτε την εισφορά υπέρ του συστήματος υγειονομικής περίθαλψης, γίνεται η περικοπή και η κράτηση, την ίδια ώρα χρήματα δεν παίρνουν. Δηλαδή, πρώτα γίνεται η περικοπή, να πάρει ο e-ΕΦΚΑ, ο ΕΟΠΥΥ και οι αρμόδιοι οργανισμοί αυτά που δικαιούνται, αλλά στη συνέχεια ο συνταξιούχος να μην πάρει τα χρήματα που δικαιούται.

Επομένως, αν είστε σήμερα σε θέση κι έχετε επεξεργαστεί το θέμα, να μας πείτε με ποια διαδικασία θα γίνει η επανόρθωση του λάθους που έκανε ο ΕΦΚΑ, χωρίς περαιτέρω χρονοτριβή και επιβάρυνση για τους συνταξιούχους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Ελάτε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Κεγκέρογλου, ανέφερα ρητά και στην πρωτολογία μου ότι όντως υπάρχουν λάθη στον υπολογισμό εκατόν τριάντα συντάξεων. Η διοίκηση του ΕΦΚΑ το αναγνώρισε και έχει ήδη επιληφθεί του προβλήματος. Για το συγκεκριμένο κομμάτι το οποίο αναφέρατε περί Ελεγκτικού Συνεδρίου, σε προφορική επικοινωνία που είχα δεν μου αναφέρθηκε κάτι τέτοιο. Δεν έχω κάποιο έγγραφο, αλλά αν θέλετε μπορώ να επικοινωνήσω και να σας γνωστοποιήσω και ποια ακριβώς είναι η διαδικασία.

Όπως έλεγα και νωρίτερα το σημαντικότερο για το Υπουργείο και τον ΕΦΚΑ είναι ότι τα προβλήματα εντοπίζονται άμεσα και ο ασφαλιστικός φορέας είναι σε θέση να επιδεικνύει αντανακλαστικά που μέχρι πρότινος απλώς δεν διέθετε. Πιστέψτε με η προσπάθεια που καταβάλλεται καθημερινά είναι πάρα πολύ μεγάλη. Ο ΕΦΚΑ ήταν ένα κολλάζ παρωχημένων διοικητικών διαδικασιών πολλών μικρότερων φορέων που ξεριζώθηκαν βίαια και μεταμορφώνεται σιγά-σιγά σε μια σύγχρονη δημόσια υπηρεσία με ψηφιοποιημένες υπηρεσίες, με διαδικασίες που απλοποιούνται, με πολίτες που εξυπηρετούνται.

Ο δρόμος που έχουμε να διανύσουμε, προφανώς δεν έχει τελειώσει αλλά καλό θα είναι να θυμόμαστε και από πού ξεκινήσαμε. Αν δεν κάνω λάθος, κύριε Κεγκέρογλου, είστε μαθηματικός. Οπότε πρέπει να γνωρίζετε πολύ καλά ότι λάθη σε τέτοια συστήματα πάντα θα γίνονται. Το ζήτημα είναι να διορθώνονται εγκαίρως. Και εδώ και ο εντοπισμός του προβλήματος και η επίλυσή του ήρθαν σε πολύ, πολύ σύντομο χρονικό διάστημα. Και ο λόγος είναι ότι έχουμε πλέον τα κατάλληλα τεχνολογικά εργαλεία για να εντοπίζουμε τα προβλήματα αυτά.

Οι fast track συντάξεις αποτέλεσαν μια καινοτομία στην επίλυση του ζητήματος των εκκρεμών συντάξεων, στηριγμένες πάνω στη λογική της σχέσης του πολίτη με τη φορολογική διοίκηση και χρησιμοποιώντας όλες τις ψηφιοποιημένες πληροφορίες που διέθετε ήδη ο ΕΦΚΑ και απέδωσαν αμέσως καρπούς. Τα μεμονωμένα προβλήματα που προέκυψαν κατά την εφαρμογή αυτής της καινούργιας διαδικασίας δεν μπορούν σε καμμία περίπτωση να αναιρέσουν την καθοριστική επίδραση που είχε αυτός ο νέος τρόπος έκδοσης συντάξεων στη μείωση του αποθέματος των εκκρεμών συντάξεων.

Πάντως, κλείνοντας, κύριε Κεγκέρογλου, επιτρέψτε μου να τονίσω ότι στη συγκεκριμένη περίπτωση των συνταξιούχων στην ερώτησή σας φαίνεται πως η παρέμβαση του φορέα ήταν αυτή που θα έπρεπε να είναι και αυτή που θέλουμε να πετύχουμε συνολικά για την επόμενη μέρα του ΕΦΚΑ. Τα αποτελέσματα των προσπαθειών μας είναι εξαιρετικά ενθαρρυντικά και προφανώς σε αυτόν τον δρόμο θα συνεχίσουμε.

Σας ευχαριστώ πολύ.

Συνεχίζουμε με την τρίτη με αριθμό 1000/12-9-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Επιβεβλημένη η έκδοση του Κανονισμού Φορτοεκφορτωτικών Εργασιών Λιμένος και Ξηράς».

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Δεν είπατε κάτι για την παρακράτηση, ίσως γιατί δεν έγινα κατανοητός. Όταν έχουμε διαδοχική σύνταξη και κάνει την αίτηση από την πρώτη μέρα από το πρώτο ταμείο, η fast track διαδικασία δεν αναγνωρίζει την προϋπηρεσία του δημοσίου υπαλλήλου στον ΟΑΕΕ, στον ΟΓΑ ή οπουδήποτε αλλού. Και ενώ από την ημερομηνία αυτή ζητά τις παρακρατήσεις υπέρ ΕΟΠΥΥ, την ίδια ώρα δεν αποδίδει σύνταξη για το αντίστοιχο διάστημα. Ίσως είναι ένα λάθος ακόμα. Εμείς τα επισημαίνουμε, γιατί αυτό που λέτε ισχύει. Αρκεί οι επισημάνσεις να λαμβάνονται υπόψιν και να διορθώνονται.

Έρχομαι τώρα στην ερώτηση που αφορά τους φορτοεκφορτωτές του λιμένος και ξηράς. Με την υπ’ αριθμόν 2294 του 2020 απόφαση του Συμβουλίου Επικρατείας το 4ο Τμήμα ύστερα από αίτηση ακύρωσης που ασκήθηκε παραδεκτά, ακύρωσε την κοινή υπουργική απόφαση των Υπουργών Εργασίας, Ναυτιλίας που ήταν ο Γενικός Ενιαίος Κανονισμός Εργασίας Διεξαγωγής των φορτοεκφορτωτικών εργασιών λιμένος. Και επειδή από τότε έχουν παρέλθει είκοσι μήνες και οι συναρμόδιοι Υπουργοί εσείς και ο κ. Πλακιωτάκης δεν έχετε προχωρήσει ούτε καν στη συζήτηση για την έκδοση νέου κανονισμού, δημιουργείται μια μεγάλη σύγχυση ανάμεσα στις αρμοδιότητες των φορτοπαραληπτών, πρακτόρων, λιμενικών αρχών, λιμενεργατών και διαφόρων τρίτων.

Και επειδή η τήρηση των όρων φόρτωσης και διακίνησης ειδικών και επικίνδυνων φορτίων ιδιαίτερα -καθώς και η τήρηση των όρων υγείας και ασφάλειας, που συζητούσαμε και προηγουμένως, κατά την εκτέλεση εξειδικευμένων φορτοεκφορτωτικών εργασιών- καθιστά επιβεβλημένη την εκπόνηση και την ύπαρξη κανονισμού λειτουργίας και επειδή τα ατυχήματα είναι ένα σημαντικό ζήτημα στο οποίο πρέπει η πολιτεία να δώσει ιδιαίτερη προσοχή, σας ρωτάμε, κύριε Υπουργέ, αν προτίθεστε: πρώτον, να προβείτε άμεσα σε μια διαβούλευση με τους ενδιαφερόμενους φορείς ανάμεσα στους οποίους είναι και η Ομοσπονδία Φορτοεκφορτωτών Ελλάδος και, δεύτερον, να προχωρήσετε στη συνέχεια στην έκδοση της κοινής υπουργικής απόφασης λαμβάνοντας υπ’ όψιν την απόφαση του Συμβουλίου Επικρατείας προφανώς για την έκδοση του αναγκαίου γενικού ενιαίου κανονισμού εργασίας διεξαγωγής των φορτοεκφορτωτικών εργασιών λιμένος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κύριος Υπουργός.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Και πάλι ευχαριστώ, κύριε Πρόεδρε.

Αξιότιμε κύριε Κεγκέρογλου, επιτρέψτε μου να ξεκινήσω λέγοντας πως τα ζητήματα της τήρησης των όρων υγείας και ασφάλειας των εργαζομένων βρίσκονται πολύ ψηλά στην ατζέντα του Υπουργείου Εργασίας. Άλλωστε το ανέφερα και σε προηγούμενη επίκαιρη ερώτηση σήμερα.

Μια σειρά από δράσεις και νομοθετικές πρωτοβουλίες, που έχουν ληφθεί τα τελευταία τρία χρόνια, έχουν βελτιώσει σε μεγάλο βαθμό την καθημερινότητα πολλών συμπολιτών μας που ασχολούνται σε τομείς σχετικά υψηλού επαγγελματικού κινδύνου. Πάρτε για παράδειγμα τους διανομείς.

Οι γενικές διατάξεις για την επαγγελματική ασφάλεια και υγεία περιλαμβάνονται στον κώδικα νόμων για την υγεία και ασφάλεια στην εργασία, όπως αυτός κυρώθηκε με το πρώτο άρθρο του ν.3850/2010 και ο οποίος μεταξύ άλλων αποτελεί εναρμόνιση με την κοινοτική οδηγία-πλαίσιο 89/391/ΕΟΚ για την ασφάλεια και υγεία στην εργασία.

Πέραν των ανωτέρω στο νομικό πλαίσιο για όλα αυτά τα ζητήματα περιλαμβάνονται και όλα τα προεδρικά διατάγματα με τα οποία εναρμονίστηκε η εθνική μας νομοθεσία με το Κοινοτικό Δίκαιο, όπου παρέχονται ειδικές ρυθμίσεις, δηλαδή, για ειδικούς παράγοντες κινδύνου για συγκεκριμένες κατηγορίες εργαζομένων ή για συγκεκριμένες κατηγορίες εργασιών.

Ως προς το συγκεκριμένο θέμα της ερώτησής σας, οι φορτοεκφορτωτές οργανώνουν και διακινούν τα φορτία μεταξύ των πλοίων που μεταφέρουν το φορτίο και στη συνέχεια είναι εκείνοι που διακινούν, επεξεργάζονται και αποθηκεύουν το φορτίο στην ξηρά.

Η έκδοση του κανονισμού είχε ως στόχο ακριβώς αυτό που αναφέρετε και εσείς στην ερώτησή σας, δηλαδή, τον ακριβή προσδιορισμό των καθηκόντων κάθε συμμετέχοντα και τη διασφάλιση της ασφάλειας των εργαζομένων. Αυτός ήταν άλλωστε και ένας από τους λόγους για τους οποίους προσέφυγαν οι εργοδότες στο Συμβούλιο της Επικρατείας ζητώντας την ακύρωση της κοινής υπουργικής απόφασης, εφόσον σύμφωνα με τα προβλεπόμενα σε αυτή, η τήρηση του κανονισμού αφορούσε μεταξύ άλλων και τον ορισμό ομάδων με ελάχιστο αριθμό φορτοεκφορτωτών και τη σύνθεση των ομάδων ειδικά για τη μεταφορά ειδικών ή επικίνδυνων φορτίων.

Αυτή η κοινή υπουργική απόφαση που είχε εκδοθεί από την προηγούμενη κυβέρνηση κρίθηκε αντισυνταγματική από το Συμβούλιο της Επικρατείας εξαιτίας της ευρύτητας της εξουσιοδοτική διάταξης. Το δικαστήριο έκρινε ότι οι εξουσιοδοτούμενοι Υπουργοί -πράγματι είναι οι Υπουργοί Εργασίας και Ναυτιλίας- δεν είχαν το συνταγματικό δικαίωμα να εκδώσουν τον κανονισμό αυτόν και να παρακάμψουν τις συλλογικές διαπραγματεύσεις και μάλιστα χωρίς να αναφέρεται ρητά ο λόγος του δημοσίου συμφέροντος που θα δικαιολογούσε μια τέτοια παρέκκλιση. Οι αποφάσεις βεβαίως των δικαστηρίων οφείλουν να γίνονται σεβαστές και η εκτελεστική εξουσία να συμμορφώνεται με αυτές.

Φτάνοντας στο σήμερα αυτό που πρέπει να γίνει είναι να εκδοθεί κανονισμός εκ νέου -όντως έχουμε καθυστερήσει, έχετε απόλυτο δίκιο σε αυτό- και να γίνει μια νέα νομοθετική εξουσιοδότηση σύμφωνα με όσα ορίζονται μετά και την απόφαση του Συμβουλίου της Επικρατείας. Δυστυχώς οι διαδικασίες είναι χρονοβόρες και διοικητικά περίπλοκες. Αντίθετα όμως με αυτό που είπατε, είμαστε σε επαφή και με το συναρμόδιο Υπουργείο και με τους φορείς. Απλά έπρεπε να έχουμε προχωρήσει πιο γρήγορα.

Η δική μας πρόθεση είναι να συνεχίσουμε τις συζητήσεις με τους εμπλεκόμενους κοινωνικούς εταίρους, να λάβουμε φυσικά υπ’ όψιν τις συλλογικές διαπραγματεύσεις και να εκδώσουμε έναν νέο κανονισμό που θα τηρεί το υφιστάμενο πλαίσιο και θα προστατεύει όλους τους εμπλεκόμενους στη διαδικασία φορτοεκφόρτωσης. Σύντομα ελπίζω ότι θα είμαστε σε θέση να ανακοινώσουμε πιο συγκεκριμένες εξελίξεις για την πορεία αυτών των συζητήσεων.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Υπουργέ, για την αναλυτική ενημέρωση. Το γεγονός ότι παραδεχόμαστε την ολιγωρία, δεν σημαίνει ότι όλο αυτό το διάστημα είχε η πολιτεία εκπληρώσει τις υποχρεώσεις της ως προς την ύπαρξη ενιαίου κανονισμού. Βεβαίως περιμένουμε να ξεκινήσετε άμεσα την ουσιαστική διαβούλευση ούτως ώστε να εκδοθεί η ΚΥΑ όσο το δυνατόν συντομότερα.

Δεν έχω να προσθέσω κάτι. Θα παρακολουθούμε την εξέλιξη του θέματος και νομίζω ότι άμεσα πρέπει να κάνετε μια συνάντηση με την Ομοσπονδία Φορτοεκφορτωτών Ελλάδος και με το αρμόδιο Υπουργείο.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Και εγώ θα είμαι πολύ σύντομος, κύριε Πρόεδρε.

Έχετε δίκιο ότι οφείλουμε να εκδώσουμε τον κανονισμό όσο το δυνατόν ταχύτερα.

Επιμένω όμως σε κάτι που είπα και στην πρωτολογία μου. Οι διαδικασίες είναι χρονοβόρες. Πιστέψτε με, όμως -και αυτό θέλω να το τονίσω πάλι- το γεγονός ότι δεν βρίσκεται σε ισχύ ο συγκεκριμένος κανονισμός, δεν σημαίνει ότι δεν υφίσταται κανένα νομικό πλαίσιο προστασίας για τους εργαζόμενους. Αυτό το ανέφερα αναλυτικά στην πρωτολογία μου. Είναι, δηλαδή, όλη η γενικότερη νομοθεσία που υπάρχει, η οποία φυσικά ισχύει και για τους εργαζόμενους φορτοεκφορτωτές.

Σε κάθε περίπτωση στο προσεχές διάστημα που θα έχουν ολοκληρωθεί οι συζητήσεις με τους εμπλεκόμενους φορείς, καθώς επίσης και με το συναρμόδιο Υπουργείο, θα είμαστε σε θέση να προχωρήσουμε στην έκδοση του νέου κανονισμού και ελπίζω ότι αυτό θα γίνει πολύ σύντομα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, πριν συνεχίσουμε, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 19 Σεπτεμβρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 983/8-9-2022 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Πορεία του Εθνικού Στρατηγικού Σχέδιου της Κοινής Αγροτικής Πολιτικής (ΚΑΠ) 2023-2027».

2. Η με αριθμό 981/7-9-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Νέα παράκαμψη Ηρακλείου, κόμβοι, νέα χάραξη έως Κοκκίνη Χάνι».

3. Η με αριθμό 993/12-9-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για την ανάκληση απόλυσης εκπαιδευτικού, νέας μητέρας, στο ιδιωτικό σχολείο «Κωστέας - Γείτονας»».

4. Η με αριθμό 992/12-9-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «Απαράδεκτος αποκλεισμός των αθλητικών συλλόγων από το Στάδιο της Χωράφας Περιστερίου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 984/8-9-2022 επίκαιρη ερώτηση της Βουλευτού Καστοριάς του Συνασπισμού Ριζοσπαστικής Αριστεράς κ. Ολυμπίας Τελιγιορίδου προς τον Υπουργό Αγροτικής Ανάπτυξης και Τροφίμων, με θέμα: «Η Κυβέρνηση της Νέας Δημοκρατίας οφείλει ξεκάθαρες απαντήσεις για το φράγμα Νεστορίου και άμεση επανέναρξη εργασιών».

2. Η με αριθμό 987/9-9-2022 επίκαιρη ερώτηση του Βουλευτή Κέρκυρας του Κινήματος Αλλαγής κ. Δημητρίου Μπιάγκη προς τον Υπουργό Υγείας, με θέμα: «Επαναπροκηρύξεις άγονων διαγωνισμών προσλήψεων υγειονομικού προσωπικού για τις δομές της Περιφερειακής Ενότητας Κέρκυρας».

3. Η με αριθμό 997/12-9-2022 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Υγείας, με θέμα: «Για τη μη ανάπτυξη της Μονάδας Έγκαιρης Παρέμβασης στη Ψύχωση στο Πανεπιστημιακό Νοσοκομείο Ιωάννινων από τη ΜΚΟ “ΕΠΡΟΨΥΗ”».

4. Η με αριθμό 999/12-9-2022 επίκαιρη ερώτηση του Βουλευτή Α΄ Θεσσαλονίκης Συνασπισμού Ριζοσπαστικής Αριστεράς κ. Αλέξανδρου (Αλέκου) Τριανταφυλλίδη προς τον Υπουργό Υγείας, με θέμα: «Στα όριά τους τα Νοσοκομεία της Θεσσαλονίκης. Απαιτείται άμεση θωράκιση του ΕΣΥ με μονιμοποιήσεις συμβασιούχων - επικουρικών και νέες προσλήψεις».

5. Η με αριθμό 990/9-9-2022 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Υποδομών και Μεταφορών, με θέμα: «Εξελίξεις για τα αντισταθμιστικά οφέλη από τη χρήση των υδάτων των ποταμών Μόρνου και Ευήνου».

6. Η με αριθμό 1003/12-9-2022 επίκαιρη ερώτηση του Βουλευτή Επικρατείας του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρλέτη προς τον Υπουργό Προστασίας του Πολίτη, με θέμα: «Άμεση και επιτακτική η ανάγκη για αποτελεσματική προστασία των θυμάτων έμφυλης και ενδοοικογενειακής βίας από την ΕΛ.ΑΣ.».

7. Η με αριθμό 994/12-9-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Κατασκευή σήραγγας τριών χιλιομέτρων στο Καστέλι - Χερσόνησος, αντί της καταστροφής του φυσικού περιβάλλοντος και των αρχαιοτήτων».

8. Η με αριθμό 995/12-9-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Κύρωση πολεοδομικής μελέτης Αρκαλοχωρίου».

9.- Η με αριθμό 991/11-9-2022 επίκαιρη ερώτηση της Ανεξάρτητης Βουλευτού A΄ Αθηνών κ. Αγγελικής Αδαμοπούλου προς τον Υπουργό Υποδομών και Μεταφορών, με θέμα: «Η περίφραξη της τελευταίας πλατείας των Εξαρχείων για την έξοδο της γραμμής 4 του μετρό».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 6389/12-07-2022 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Αγροτικής Ανάπτυξης και Τροφίμων, με θέμα: «Να ληφθούν άμεσα μέτρα για τους πληγέντες αγρότες του Δήμου Χαλκηδόνος από τα ακραία καιρικά φαινόμενα».

2. Η με αριθμό 6736/28-7-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υγείας, με θέμα: «Να αντιμετωπιστούν άμεσα τα σοβαρά και μεγάλα προβλήματα στη στελέχωση και λειτουργία του Νοσοκομείου Ιεράπετρας».

3. Η με αριθμό 6745/281/29-7-2022 ερώτηση και αίτηση κατάθεσης εγγράφων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Σκανδαλώδης απευθείας ανάθεση εργοστασιακής συντήρησης και υποστήριξης μεταφορικών αεροσκαφών C-130 από την Ελληνική Αμυντική Βιομηχανία (ΕΑΒ)».

4. Η με αριθμό 6854/9-8-2022 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Απαράδεκτη η εξαίρεση της σουλτανίνας στις συνδεδεμένες ενισχύσεις της νέας Κοινής Αγροτικής Πολιτικής (ΚΑΠ)».

Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 16 Ιουνίου 2022, της Παρασκευής 17 Ιουνίου 2022, της Δευτέρας 20 Ιουνίου 2022, της Τρίτης 21 Ιουνίου 2022, της Τετάρτης 22 Ιουνίου 2022, της Πέμπτης 23 Ιουνίου 2022 και της Παρασκευής 24 Ιουνίου 2022 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώςτα Πρακτικά της Πέμπτης 16 Ιουνίου 2022, της Παρασκευής 17 Ιουνίου 2022, της Δευτέρας 20 Ιουνίου 2022, της Τρίτης 21 Ιουνίου2022, της Τετάρτης 22 Ιουνίου 2022, της Πέμπτης 23 Ιουνίου 2022 και της Παρασκευής 24 Ιουνίου 2022 επικυρώθηκαν.

Συνεχίζουμε με τη συζήτηση της με αριθμό 6803/3-8-2022 αναφοράς του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Να δοθεί ξανά η δυνατότητα ρύθμισης αποπληρωμής οφειλών δανείων που χορηγήθηκαν από ιδία κεφάλαια του Οργανισμού Εργατικής Κατοικίας (ΟΕΚ)».

Ο κ. Κεγκέρογλου έχει τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε ο ΟΑΕΔ είναι καθολικός διάδοχος του ΟΕΚ, άρα και των υποχρεώσεων και των δικαιωμάτων του. Υπήρξε το 2012 στην πρώτη φάση της οικονομικής κρίσης μια απόφαση από την πλευρά του ΟΕΚ -πριν καταργηθεί, αλλά ξεκίνησε η υλοποίησή του το 2012- για ρύθμιση δανείων και οφειλών που υπήρχαν για χρόνια προκειμένου να διευκολυνθούν οι δικαιούχοι εργατικής κατοικίας, να αποπληρώσουν δάνεια και οφειλές και έτσι να μπορέσουν να πάρουν πλήρη κυριότητα για τα σπίτια τα οποία ήδη χρησιμοποιούσαν.

Αυτή η ρύθμιση ανανεώθηκε το 2018 και στις δύο αυτές φάσεις εντάχθηκαν πάρα πολλοί δικαιούχοι, πλήρωσαν τις υποχρεώσεις τους, εισέπραξε ο ΟΑΕΔ και ταυτόχρονα ξεκαθαρίστηκε το ιδιοκτησιακό καθεστώς. Επειδή εκτός από την οικονομική κρίση που βίωσε η πατρίδα μας, ήρθε στη συνέχεια η πανδημία και βέβαια η κρίση σε κάθε οικογένεια με την ακρίβεια που βιώνουμε σήμερα, θεωρώ ότι είναι αναγκαίο να υπάρξει μια νέα ρύθμιση αποπληρωμής οφειλών δανειοληπτών του ΟΕΚ, προκειμένου ο μεγάλος αριθμός που αναμένεται ξανά να ενταχθεί σε αυτή τη ρύθμιση και να αποδώσει αυτά τα οποία θα προβλέπει η ρύθμιση και ταυτόχρονα να πάρει την ιδιοκτησία του σπιτιού στο οποίοι διαμένει.

Πιστεύω ότι είναι μια απόφαση που προϋποθέτει την πολιτική βούληση και αν θέλετε, σε συνέχεια και των καθυστερημένων μεν, αλλά θετικών ανακοινώσεων που έγιναν σε σχέση με την κοινωνική κατοικία, οφείλουμε ταυτόχρονα να λύσουμε και τις μεγάλες εκκρεμότητες που υπάρχουν στον πρώην ΟΕΚ, ώστε και σήμερα ο ΟΑΕΔ να προβεί σε αυτή τη διαδικασία ρύθμισης με επαναφορά των ρυθμίσεων που ήδη είχαν ισχύσει, και βέβαια, αν υπάρξει ανάγκη -μετά από αξιολόγηση- να βελτιωθούν αυτές οι ρυθμίσεις και προσαρμοστούν στα σημερινά δεδομένα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς ευχαριστούμε.

Ο κύριος Υπουργός έχει τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Για πολλοστή φορά ευχαριστώ, κύριε Πρόεδρε.

Κύριε Κεγκέρογλου, ξεκινώντας την πρωτολογία μου θα ήθελα να παραθέσω ορισμένα στοιχεία σχετικά με τη δυνατότητα ρύθμισης των οφειλών από δικαιούχους δανειολήπτες του τέως Οργανισμού Εργατικής Κατοικίας. Βάσει της τελευταίας υπουργικής απόφασης στην οποία αναφερθήκατε του 2018 δόθηκε η δυνατότητα σε ογδόντα ένα χιλιάδες επτακόσιους δέκα πέντε δανειολήπτες να ρυθμίσουν τις οφειλές τους, αρχικά μέχρι τις 18 Δεκεμβρίου του 2018.

Στη συνέχεια, δόθηκαν τέσσερις παρατάσεις. Η τελευταία ήταν στις 30 Ιουνίου του 2021. Συνολικά υπέβαλαν αίτηση υπαγωγής στις ρυθμίσεις της υπουργικής απόφασης σαράντα εννιά χιλιάδες εξακόσιοι δανειολήπτες με την ακόλουθη κατανομή.

Στο πρώτο διάστημα που ήταν η κανονική περίοδος, δηλαδή, από 19 Απριλίου του 2018 έως 18 Δεκεμβρίου 2018, υπέβαλαν σαράντα ένα χιλιάδες τετρακόσιοι δέκα έξι δανειολήπτες, δηλαδή ποσοστό 83,5% του συνόλου των αιτήσεων.

Στην πρώτη παράταση υπέβαλαν πέντε χιλιάδες τετρακόσιοι δανειολήπτες, 10,9% του συνόλου, στη δεύτερη παράταση υπέβαλαν χίλιοι εκατόν σαράντα ένα δανειολήπτες, ποσοστό 2,3%, στην τρίτη παράταση υπέβαλαν επτακόσιοι τριάντα τέσσερις δανειολήπτες, ποσοστό 1,48% και την τέταρτη παράταση υπέβαλαν εννιακόσιοι τρεις δανειολήπτες, δηλαδή ποσοστό 1,82%.

Σημειώστε ότι σε κάθε επανεργοποίηση της υπουργικής απόφασης δόθηκε μεγάλη δημοσιότητα με δελτία τύπου, μέσω των μέσων μαζικής επικοινωνίας με σχετικές αναρτήσεις σε εμφανή σημεία των ανά την επικράτεια κέντρων προώθησης απασχόλησης μέσω της ιστοσελίδας της ΔΥΠΑ (ΚΟΚ), ώστε οι δικαιούχοι να έχουν άμεση και έγκαιρη ενημέρωση.

Η ΔΥΠΑ προφανώς θα ελέγχει και θα παρακολουθεί την πορεία της αποπληρωμής των δανειακών υποχρεώσεων των δανειοληπτών και των ρυθμισμένων και των μην ρυθμισμένων, σταθμίζοντας παράλληλα όλες τις παραμέτρους, ώστε σε περίπτωση που κριθεί αναγκαίο να παρέμβει και να μεριμνήσει για την επίλυση τυχόν προβλημάτων.

Στο πλαίσιο αυτής της παρακολούθησης διαπιστώνεται από τους σαράντα εννιά χιλιάδες εξακόσιους δανειολήπτες οι οποίοι εντάχθηκαν στις ρυθμίσεις της υπουργικής απόφασης το 83,06%, δηλαδή σαράντα μία χιλιάδες διακόσιοι, έχουν ήδη αποπληρώσει το δάνειο τους και δεν υφίσταται καμμία εκκρεμότητα οφειλής προς τη ΔΥΠΑ. Έξι χιλιάδες τετρακόσιοι, δηλαδή 10,94% παρουσιάζουν οφειλές, οι οποίες και κατανέμονται ομοιόμορφα στις εναπομείνασες μηνιαίες δόσεις, ενώ δύο χιλιάδες αιτήσεις βρίσκονται στο στάδιο της επεξεργασίας.

Θα ήθελα να σημειώσω ότι συνεχείς ανανεώσεις των προθεσμιών και της παγίωσης αυτών λειτουργούν ως τεχνητές παρατάσεις του χρόνου αποπληρωμής των δανείων, καθόσον, όπως προβλέπεται στην υπουργική απόφαση στην περίπτωση ασυνέπειας στην καταβολή δόσεων δεν υφίσταται καταλογισμός τόκων υπερημερίας με την ένταξη του οφειλέτη σε ρύθμιση, γεγονός που σε πολλές περιπτώσεις ουσιαστικά οδηγεί σε εσκεμμένη καθυστέρηση.

Σε κάθε περίπτωση το Υπουργείο Εργασίας και η ΔΥΠΑ που χειρίζεται το ζήτημα διαπιστώνουν ότι προς στιγμή τουλάχιστον δεν συντρέχει λόγος παροχής μιας παράτασης των ρυθμίσεων.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Κεγκέρογλου έχει τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Με δεδομένο ότι δεν προχωράτε τουλάχιστον άμεσα στην επαναφορά των ρυθμίσεων και στη βελτίωση τους, θέλω να σας θέσω ένα ζήτημα που έχει να κάνει με αυτούς που ήδη έχουν υποβάλει. Υπάρχει μεγάλος αριθμός. Αν κατάλαβα καλά είναι δύο χιλιάδες που δεν του έχει απαντηθεί η αίτηση ακόμα και δεν έχουν ενταχθεί στη ρύθμιση. Σε ορισμένους από αυτούς -και δεν μπορώ να είμαι σίγουρος για το πόσος είναι ο αριθμός, γιατί έχω δύο τρεις περιπτώσεις στο Ηράκλειο- η απάντηση της υπηρεσίας είναι ότι χρειάζεται νομοθετική ρύθμιση για να καλυφθεί. Δεν ξέρω γιατί. Δεν μπορώ να σας πω συγκεκριμένα σε ποια κατεύθυνση είναι η νομοθετική ρύθμιση, αλλά μπορώ στη συνέχεια να σας ενημερώσω στο Υπουργείο.

Έχουν, λοιπόν, δύο χιλιάδες αιτήσεις οι οποίες δεν έχουν απαντηθεί. Έχουμε έναν αριθμό, όπως είπατε έξι χιλιάδες που είναι στη διαδικασία της ρύθμισης, αλλά και κάποιοι έχουν απενταχθεί και θα έλεγα ότι εφόσον δεν προβαίνετε άμεσα στη νέα δυνατότητα ένταξης για ρύθμιση οφειλών, να δώσουμε προσοχή στο πώς τουλάχιστον αυτοί που έχουν ενταχθεί δεν θα έχουν προσκόμματα και στην έκδοση της απόφασης -δύο χιλιάδες είπατε ότι είναι αυτοί που είναι στον αέρα- και βεβαίως να διευκολυνθούν και οι έξι χιλιάδες. Να υλοποιήσουν τη ρύθμιση και αν κάποιοι έχουν απενταχθεί να τους δίνεται η δυνατότητα της επανένταξης με το ανάλογο τίμημα. Να δούμε πώς μπορούμε να διευκολύνουμε.

Επιμένω να δείτε και να εξετάσετε πώς θα επανέλθει η ρύθμιση, ούτως ώστε και οι υπόλοιποι τριάντα πέντε χιλιάδες περίπου να ενταχθούν σε μια ρύθμιση. Αυτό αφορά τα δάνεια από ίδια κεφάλαια του ΟΕΚ. Υπάρχουν βέβαια και άλλες κατηγορίες δανειοληπτών που είτε είναι ο ΟΕΚ –άρα, ο ΟΑΕΔ τώρα- εγγυητής και έχουν δανειοδοτηθεί από τράπεζες –είναι πιο σύνθετο το θέμα- είτε υπάρχουν σπίτια που έχουν παραχωρηθεί και που εντάσσονται σε αυτή τη διαδικασία. Όλες οι περιπτώσεις, όμως, συνθέτουν ένα τοπίο το οποίο δεν είναι και τόσο ομαλό. Εάν έχετε μια ενημέρωση από τον ΟΑΕΔ -την αντίστοιχη διεύθυνση- θα δείτε ότι υπάρχουν θέματα σε όλες τις κατηγορίες δανείων και πρέπει να ασχοληθούμε με κάποια καινούργια απόφαση, ώστε και να επιταχυνθεί η διαδικασία με τις υπάρχουσες ρυθμίσεις, αλλά και να αντιμετωπιστούν προβλήματα για αυτά που χρονίζουν.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Τον λόγο έχει ο κύριος Υπουργός.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αξιότιμε κύριε Κεγκέρογλου, για τις δύο χιλιάδες, οι οποίες υπάρχουν ακόμα, έχω πει ότι τις επεξεργάζονται. Αυτό που μου είπατε περί απαίτησης νομοθετικής ρύθμισης, που το είπαν οι υπηρεσίες, αν μπορείτε στείλτε μου το αντίστοιχο ή κάντε κάποια ερώτηση κοινοβουλευτική και θα σας απαντήσω κανονικά. Δεν τη γνωρίζω δηλαδή αυτή την υπόθεση.

Το ότι κάποιοι έχουν απενταχθεί λογικό δεν είναι; Αν δεν πληρώνεις απεντάσσεσαι. Εμένα αυτό που με εξέπληξε κυριολεκτικά με αυτήν εδώ τη ρύθμιση, την οποία δεν τα γνώριζα, είναι το ότι είτε είσαι ενήμερος είτε δεν είσαι ενήμερος είναι ακριβώς το ίδιο. Μεγαλύτερο κίνητρο στο να το παρατείνω επ’ αόριστον δεν θα μπορούσα να σκεφτώ.

Τώρα, λαμβάνοντας υπ’ όψιν ότι οι αποπληρωμές των δανείων που χορηγήθηκαν από ίδια κεφάλαια του καταργηθέντος Οργανισμού Εργατικής Κατοικίας θα πρέπει να πραγματοποιούνται με συνέπεια, ώστε να μπορούν να υλοποιούνται νέα προγράμματα και να χρηματοδοτούνται οι εκάστοτε ρυθμίσεις θα πρέπει να είναι ουσιαστικές, αλλά σε καμμία περίπτωση επαναλαμβανόμενες. Τα μέτρα στήριξης για τη ρύθμιση οφειλών είναι έκτακτα και δεν μπορεί να παρατείνονται διαρκώς, δημιουργώντας τη λανθασμένη εντύπωση στους δανειολήπτες ότι μπορούν να μην είναι συνεπείς στην αποπληρωμή των δόσεών τους, αφού θα έχουν τη δυνατότητα ρύθμισης και μάλιστα, όπως προβλέπεται στην υπουργική απόφαση, χωρίς τον καταλογισμό τόκων υπερημερίας. Δηλαδή λειτουργούν τρόπον τινά εν είδει κακώς νοούμενης επιβράβευσης των ασυνεπών. Σε κάθε περίπτωση θέλω να σας διαβεβαιώσω πως παρακολουθούμε το θέμα και σε συνεργασία με τη ΔΥΠΑ δεν αποκλείουμε πρόσθετη παρέμβαση εφόσον όμως αυτή κριθεί αναγκαία.

Κλείνοντας, θα ήθελα να αναφερθώ και στο πλέγμα των μέτρων που παρουσίασε ο Πρωθυπουργός στη Διεθνή Έκθεση Θεσσαλονίκης για την αντιμετώπιση του αυξημένου κόστους στέγασης, που δείχνει και τη βαρύτητα που δίνει η Κυβέρνηση για το θέμα αυτό ειδικά για τους νέους.

Υπάρχει μια δέσμη επτά μέτρων, το πρόγραμμα «ΑΝΑΚΑΙΝΙΖΩ - ΕΞΟΙΚΟΝΟΜΩ» για νέους με δυνατότητα λήψης χαμηλότοκου δανείου ανακαίνισης με ευνοϊκούς όρους και επιχορήγησης παρεμβάσεων εξοικονόμησης και βελτίωσης της ενεργειακής απόδοσης. Υπάρχει το Πρόγραμμα «ΑΝΑΚΑΙΝΙΖΩ - ΕΝΟΙΚΙΑΖΩ» για κενά σπίτια με σκοπό την αύξηση των αξιοποιήσιμων κατοικιών, που επιδοτείται έως 40% του κόστους ανακαίνισης για κενές κατοικίες που θα μισθωθούν. Προβλέπεται χορήγηση ευνοϊκών στεγαστικών δανείων μέσω συγχρηματοδότησης. Δημιουργούμε ένα νέο ειδικό πρόγραμμα χαμηλότοκου δανεισμού με εξαιρετικά χαμηλό επιτόκιο για την αγορά πρώτης κατοικίας από νέους και νέα ζευγάρια έως τριάντα εννέα ετών.

Το τέταρτο μέτρο αφορά τη θεσμοθέτηση ενός νέου εργαλείου αξιοποίησης της ακίνητης περιουσίας του δημοσίου, την κοινωνική αντιπαροχή. Είναι αρκετά ενδιαφέρον και πρωτότυπο πρόγραμμα. Προσφέρουμε ακίνητα του δημοσίου σε ιδιώτες κατασκευαστές με στόχο να κατασκευάσουν με δικά τους έξοδα σύγχρονα κτήρια-κατοικίες από τα οποία θα έχουν την υποχρέωση να μισθώνουν το 50% με χαμηλά ενοίκια σε νέους δικαιούχους, ενώ θα έχουν τη δυνατότητα να αξιοποιούν με εμπορικούς όρους τα υπόλοιπα.

Το πέμπτο μέτρο αφορά την ενεργοποίηση του προγράμματος «ΕΣΤΙΑ ΙΙ», όπου το κράτος θα μισθώνει ιδιωτικά ακίνητα, προκειμένου να τα διαθέτει με χαμηλό μίσθωμα σε ευάλωτους δικαιούχους.

Και τέλος, υπάρχουν και άλλα δύο μέτρα που αφορούν φοιτητές, δηλαδή αυξάνεται κατά 50% το φοιτητικό στεγαστικό επίδομα από τα 1.000 στα 1.500 ευρώ ετησίως και στα 2.000 ευρώ σε περίπτωση δύο ή περισσότερων αιτούντων φοιτητών που συγκατοικούν στην ίδια μισθωμένη κατοικία.

Το τελευταίο μέτρο αφορά τη δημιουργία σύγχρονων φοιτητικών εστιών -αν δεν κάνω είναι λάθος με τη μέθοδο των ΣΔΙΤ, των συμπράξεων δημόσιου και ιδιωτικού τομέα- σε πέντε πανεπιστήμια της χώρας στην Κρήτη, τη Θεσσαλία, τη Θράκη, τη δυτική Αττική και τη δυτική Μακεδονία. Αναμφίβολα το πλέγμα αυτών των πολιτικών σε συνδυασμό με τις υφιστάμενες πολιτικές δείχνει ξεκάθαρα τη σημασία που δίνει η παρούσα Κυβέρνηση στην επίλυση των προβλημάτων στο πεδίο της στέγασης με έμφαση στη στέγαση των νέων.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προχωρούμε στην έκτη με αριθμό 1001/12-9-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων, με θέμα: «Αδικαιολόγητη εξαίρεση περιοχών που έχουν κηρυχθεί σε κατάσταση έκτακτης ανάγκης από την υπουργική απόφαση για ειδική μοριοδότηση υποψήφιων των πανελλαδικών εξετάσεων».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, είχαμε συζητήσει πριν από μερικές εβδομάδες την ανάγκη για την έκδοση υπουργικής απόφασης για την ειδική μοριοδότηση υποψηφίων των πανελλαδικών εξετάσεων για τις σεισμόπληκτες περιοχές και πράγματι επιφυλαχθήκατε, προκειμένου να εκδοθεί αυτή η απόφαση στην κατάλληλη ώρα. Είχα επισημάνει τότε ότι οι δήμοι και οι περιοχές είναι συγκεκριμένες με βάση τις αποφάσεις του αρμόδιου Υπουργείου Κλιματικής Αλλαγής και Καταστροφών και βέβαια με τις περιοχές οι οποίες κηρύχθηκαν σε κατάσταση έκτακτης ανάγκης με τα αρμόδια όργανα.

Δυστυχώς, ενώ εκδόθηκε η υπουργική απόφαση και περιλαμβάνει βασικούς δήμους βεβαίως από αυτούς που υπέστησαν τις καταστροφές του σεισμού, υπάρχει σημαντική εξαίρεση μεγάλου αριθμού για δημοτικές ενότητες και δήμους της περιοχής Ηρακλείου. Επιπλέον υπάρχει ένας δήμος, ο οποίος μπήκε με απόφαση μόνο του διευθυντή του σχολείου. Έστειλε ο διευθυντής του σχολείου ένα έγγραφο και μπήκε ένας δήμος. Και λέω εγώ υπάρχουν συνθήκες να μπει αυτός ο δήμος, είναι ο Δήμος Ανωγείων, αλλά γιατί να μην μπει ο Δήμος Γόρτυνας, που έχει κριθεί σεισμόπληκτος, οι περιοχές του Δήμου Ηρακλείου, που έχουν κριθεί σεισμόπληκτες, οι περιοχές του Δήμου Χερσονήσου, που έχουν κριθεί σεισμόπληκτες, οι περιοχές του Δήμου Φαιστού, που έχουν κριθεί σεισμόπληκτες;

Θα σας καταθέσω τις διαμαρτυρίες των τριών τουλάχιστον δήμων που έχω μαζί μου, που ενώ έχουν κηρυχθεί σεισμόπληκτοι επίσημα και από το αρμόδιο Υπουργείο και από την Περιφέρεια, έχουν οροθετηθεί, δεν περιλαμβάνονται στην απόφαση.

Αυτό που σας ρωτάω είναι για ποιον λόγο δεν συμπεριελήφθησαν αυτοί οι δήμοι, Βιάννου, Φαιστού, Γόρτυνας, Χερσονήσου και του Ηρακλείου ορισμένα δημοτικά διαμερίσματα και δημοτικές ενότητες, όχι όλος ο δήμος. Επίσης, τι προτίθεστε να πράξετε ούτως ώστε να αρθεί η αδικία για αυτές τις περιοχές;

Σημειώνω βέβαια ότι είναι σε εξέλιξη ήδη η διαδικασία υλοποίησης της απόφασης. Πρέπει να έχει τελειώσει και η προθεσμία υποβολής των δικαιολογητικών για τους δήμους όμως που περιλαμβάνονται στην απόφαση.

Θέλω να τα καταθέσω αυτά να τα έχετε υπ’ όψιν σας. Να σας ξανακαταθέσω τις αποφάσεις του Υπουργείου Κλιματικής Κρίσης και Πολιτικής Προστασίας; Τις κατέθεσα στην προηγούμενη ερώτηση.

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Κύρια Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Δεν θέλω να δω τις καταθέσεις αυτές, τις αποφάσεις της Πολιτικής Προστασίας. Τις έχω. Ούτε τις ζήτησα. Σας είδα ότι εξανίστασται.

Εγώ, κύριε συνάδελφε, και αναγνωρίζω και επιβεβαιώνω το ενδιαφέρον σας και το θεωρώ και απολύτως δικαιολογημένο, γιατί έχετε φέρει το θέμα στη Βουλή μέχρι στιγμής στις 11-10-2021, στις 27-06-2022 με επίκαιρες ερωτήσεις και στην 1-11-2021 και έχετε κάνει και αναφορά.

Θα σας θυμίσω ότι στη διάρκεια της πρώτης επίκαιρης συζήτησης στην Ολομέλεια της Βουλής, στις 18 Οκτωβρίου του 2021, είχατε κάνει τη σχετική ερώτηση, ανάλογη με αυτή που τώρα απευθύνετε στο Υπουργείο, για την ειδική μοριοδότηση των μαθητών της Γ΄ λυκείου στις πανελλαδικές εξετάσεις καίτοι αυτή δεν περιλαμβανόταν στο κείμενό σας. Σας είχα πει ότι οι αποφάσεις αυτές λαμβάνονται κατά τον μήνα Σεπτέμβριο άρα θα επανέλθουμε σε αυτό, σας το λέω αυτολεξεί.

Αναλυτικά συζητήσαμε το θέμα στην Ολομέλεια της Βουλής στις 11 Ιουλίου του 2022 γιατί κάνατε δεύτερη επίκαιρη ερώτηση. Σας είχα αναφέρει τότε και θα το επαναλάβω και σήμερα τις προϋποθέσεις που πρέπει να πληρούνται για να ενταχθούν σε αυτή την ευεργετική διάταξη οι μαθητές σεισμόπληκτων περιοχών.

Σας ανέφερα επίσης και τη διαδικασία που πρέπει να ακολουθηθεί και τα έγγραφα που χρειάζεται να καταθέσουν μόλις εκδοθεί σχετική υπουργική απόφαση. Κατά νόμον αρμόδια είναι η Υπουργός κ. Κεραμέως. Ασκώντας λοιπόν αυτή της την αρμοδιότητα στις 26-8-2022 εξέδωσε υπουργική απόφαση και το θέμα της υπουργικής απόφασης ήταν ο καθορισμός των δικαιούχων, του ειδικού ποσοστού, που τους επιτρέπει να εισάγονται στην τριτοβάθμια εκπαίδευση στο ακαδημαϊκό έτος 2022-2023 και αφορά σε μαθητές και αποφοίτους γενικών και επαγγελματικών λυκείων των περιοχών που έχουν πληγεί εξαιτίας φυσικών καταστροφών και οι οποίοι υπέβαλαν τη σχετική αίτηση-δήλωση και συμμετείχαν στις πρώτες μετά από το συμβάν πανελλαδικές εξετάσεις, δηλαδή αυτές που διεξήχθησαν τον Ιούνιο του 2022.

Η υπουργική απόφαση, την οποία και εσείς αναφέρατε, αφορά στους μαθητές της τελευταίας τάξης και στους αποφοίτους των γενικών και επαγγελματικών λυκείων μεταξύ άλλων των εξής δύο δήμων του Νομού Ηρακλείου που επλήγησαν από το σεισμό της 27ης Σεπτεμβρίου του 2021, του Δήμου Μινώα Πεδιάδας και του Δήμου Αρχανών - Αστερουσίων.

Αναφερθήκατε, και πολύ ορθά, στις αποφάσεις της Πολιτικής Προστασίας. Κάθε φορά που συμβαίνουν τόσο σφοδρά φυσικά φαινόμενα είναι απαραίτητο η πολιτεία να προβαίνει σε άμεσες κινήσεις, ώστε να εξασφαλιστεί αρχικά η ασφάλεια των πολιτών στις περιοχές που επλήγησαν και επιπλέον η κατά το δυνατόν ομαλότερη και ταχύτερη επιστροφή τους στην κανονικότητα. Για την ευνοϊκή ρύθμιση που σήμερα συζητούμε, που έχει να κάνει, δηλαδή, με την καθ’ υπέρβαση εισαγωγή υποψηφίων στην τριτοβάθμια εκπαίδευση, το να κηρυχθεί μια περιοχή σε κατάσταση έκτακτης ανάγκης είναι βασική προϋπόθεση για να εξεταστεί το αίτημα, αλλά δεν εξασφαλίζει και το δικαίωμα. Είναι προϋπόθεση, αλλά δεν το εξασφαλίζει.

Πριν από την έγκριση της φετινής υπουργικής απόφασης, η Υπουργός κ. Κεραμέως εξέτασε ενδελεχώς τα σχετικά αιτήματα που είχαν υποβληθεί στην αρμόδια υπηρεσία του Υπουργείου και εκτίμησε όλα τα διαθέσιμα στοιχεία ανά περίπτωση, τον βαθμό στον οποίο επηρεάστηκε η ομαλή διεξαγωγή της εκπαιδευτικής διαδικασίας και ένα σύνολο παραγόντων ανά περιοχή. Μη βιαστείτε να με κατηγορήσετε ότι δεν απαντώ συγκεκριμένα. Στη δευτερολογία θα σας απαντήσω για καθένα από τα σχολεία και τις περιοχές που ρωτήσατε, για να μην κάνω κατάχρηση του χρόνου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, στην πρωτολογία αναφέρθηκε η κυρία Υπουργός στη διαδικασία. Εγώ πράγματι κατέθεσα τον Οκτώβρη την πρώτη ερώτηση, «συμμορφούμενος» με τους χρόνους. Η δεύτερη ερώτησή μου ήρθε τον Ιούλιο, προκειμένου να υπενθυμίσω τη δέσμευση του Υπουργείου να εξετάσει την αναγκαιότητα έκδοσης της υπουργικής απόφασης για τον καθορισμό του ποσοστού εισαγωγής στην τριτοβάθμια εκπαίδευση από τις σεισμόπληκτες περιοχές.

Πράγματι εκδόθηκε, σύμφωνα με τις δεσμεύσεις, θα έλεγα και πιο μπροστά -Σεπτέμβρη είχε πει-, η υπουργική απόφαση. Όμως, έχουμε εξαίρεση δήμων, εξαίρεση περιοχών, σε αντίθεση με μια είσοδο. Εγώ λέω καλώς μπήκε. Φίλτατοι είναι οι μαθητές όλων των σχολείων. Θέλατε με ένα χαρτί απλό της διευθύντριας του ΓΕΛ του συγκεκριμένου λυκείου να τους βάλετε! Τους βάλατε. Εντάξει! Εδώ το έχω, είναι ένα χαρτί της διευθύντριας. Δεν λέω εγώ να βγουν οι άνθρωποι έξω. Μπορεί να έχει προβλήματα το κτήριο το συγκεκριμένο και να προκαλεί εξ αυτού.

Όμως, και οι άνθρωποι που είναι στις περιοχές που επλήγησαν από τον σεισμό άμεσα, δεν μπορεί να είναι εκτός. Σας λέω, συγκεκριμένα, είναι ο Δήμος Γόρτυνας, είναι ο Δήμος Φαιστού, είναι ο Δήμος Ηρακλείου με συγκεκριμένα διαμερίσματα, ο Δήμος Χερσονήσου και ο Δήμος Βιάννου. Ο διπλανός δήμος, δηλαδή από το Αρκαλοχώρι, από τον Δήμο Μινώα Πεδιάδας, ο Δήμος Βιάννου, που υπέστη και αυτός σημαντικές ζημιές -και είναι μέσα στις αποφάσεις του Υπουργείου- δεν μπήκε στην υπουργική απόφαση και μπήκε ένας δήμος του Ρεθύμνου. Εντάξει! Λέω, να μπούνε. Θέλετε να βάλετε όλη την περιοχή; Δεν έχει νόημα μετά η απόφαση. Όμως, γιατί εξαιρεθήκαν αυτοί οι συγκεκριμένοι δήμοι; Και, βέβαια, μου είπαν να μην το πεις, λέει, στη Βουλή ότι μπήκαν τα Ανώγεια χωρίς να το δικαιούνται. Με συγχωρείτε πάρα πολύ! Εγώ αυτό το οποίο ρωτάω σήμερα, είναι γιατί δεν μπήκαν αυτοί που δικαιούνται. Γιατί δεν μπήκαν αυτοί που δικαιούνται, οι δήμοι και τα παιδιά; Είναι παιδιά κατώτερου θεού και υπάρχει ανώτερος θεός από ένα υψόμετρο και πάνω; Δεν ξέρω! Τι να πω; Δεν μπορώ να δώσω άλλη εξήγηση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Δεν είναι πιο κοντά στον θεό αυτά τα παιδιά που ζουν σε μεγαλύτερο υψόμετρο. Η Υπουργός όταν αποφασίζει, όπως σας είπα και στην πρωτολογία, λαμβάνει συγκεκριμένα κριτήρια υπ’ όψιν της, όπως συνολικές ημέρες αναστολής λειτουργίας σχολικών μονάδων, διάρκεια εφαρμογής τηλεκπαίδευσης και εγκατάσταση σχολικών κτηρίων. Υπάρχει και μια συγκεκριμένη γραφειοκρατία και μια διαδικασία επιβεβλημένη από τον νόμο η οποία είναι: πληροφόρηση των αρμοδίων υπηρεσιών του Υπουργείου, πριν καταλήξει η Υπουργός κ. Κεραμέως στην έκδοση της απόφασης. Η πληροφόρηση προέρχεται από την Περιφερειακή Διεύθυνση Εκπαίδευσης της Κρήτης εν προκειμένω, και από την κατ’ εξοχήν αρμόδια Διεύθυνση της Δευτεροβάθμιας Εκπαίδευσης του Ηρακλείου. Όλα τα ΓΕΛ και τα ΕΠΑΛ των πέντε δήμων που αναφέρατε υπάγονται σε αυτή τη Διεύθυνση Δευτεροβάθμιας Εκπαίδευσης.

Η διεύθυνση, λοιπόν, αυτή, κύριε συνάδελφε, στις 2-11-2021 έστειλε εγγράφως στο Υπουργείο, κατέθεσε συγκεκριμένα στοιχεία, και εισηγήθηκε στο Υπουργείο τη συμπερίληψη στην ευνοϊκή ρύθμιση των σχολείων της αρμοδιότητάς της που επλήγησαν από τον σεισμό στις 27 Σεπτεμβρίου του 2021, για να μην υπάρχουν προφανώς ανισότητες και να διασφαλιστεί η δίκαιη μεταχείριση των υποψηφίων. Η εν λόγω εισήγηση της Διεύθυνσης Δευτεροβάθμιας Εκπαίδευσης αφορούσε συνολικά σε τρία σχολεία. Αυτά ανήκουν στον Δήμο Μινώα Πεδιάδας. Είναι το ΓΕΛ και το ΕΠΑΛ Αρκαλοχωρίου και το ΓΕΛ Καστελλίου. Η εισήγηση αυτή έγινε απολύτως αποδεκτή. Το ΓΕΛ Επισκοπής Δήμου Χερσονήσου, το οποίο επίσης αναφέρετε στην ερώτησή σας, δεν συμπεριελήφθη στην εισήγηση της Διεύθυνσης Δευτεροβάθμιας Εκπαίδευσης. Ο λόγος, κατά τη διεύθυνση -και είναι σεβαστός βεβαίως διότι εκείνοι γνωρίζουν, είναι οι καθ’ ύλην αρμόδιοι-, είναι ότι το σχολείο παρέμεινε τέσσερις ημέρες κλειστό και έκανε έντεκα ημέρες τηλεκπαίδευση και μετά οι μαθητές επέστρεψαν. Ο ίδιος λόγος ισχύει και για τον Δήμο Γόρτυνας που έχει συνολικά οκτώ ημέρες, πέντε ημέρες κλειστό με απόφαση του περιφερειάρχη και τρεις ημέρες με απόφαση του δημάρχου.

Άλλη προϋπόθεση που απαιτείται, κύριε συνάδελφε, για να συμπεριληφθούν στην ευνοϊκή ρύθμιση, είναι να υποβάλουν έγκαιρα σχετικό αίτημα στην υπηρεσία του Υπουργείου, μέσω πάντα της αρμόδιας Διεύθυνσης της Δευτεροβάθμιας Εκπαίδευσης Ηρακλείου. Τρεις από τους πέντε δήμους του Νομού Ηρακλείου -Βιάννου, Φαιστού και Χερσονήσου- που αναφέρατε και στην ερώτησή σας, δεν υπέβαλαν -δεν υπέβαλαν!- σχετικό αίτημα. Και ένας εκ των πέντε δήμων του Ηρακλείου υπέβαλε εκπρόθεσμα αίτημα. Πότε; Μετά την έκδοση της υπουργικής απόφασης της κ. Κεραμέως.

Τώρα, νομίζω ότι έχω τον χρόνο να πω πολύ συνοπτικά ότι για να εφαρμοστεί αυτή η ευνοϊκή ρύθμιση, παραμένει η προϋπόθεση οι υποψήφιοι να έχουν επιτύχει την ελάχιστη βάση εισαγωγής ή τις ελάχιστες βάσεις εισαγωγής του ειδικού μαθήματος ή των ειδικών μαθημάτων ή των πρακτικών δοκιμασιών της οικείας σχολής, τμήματος ή εισαγωγικής κατεύθυνσης, εάν συντρέχει τέτοια περίπτωση, την ελάχιστη βάση εισαγωγής της σχολής, τμήματος ή εισαγωγικής κατεύθυνσης και τον συνολικό αριθμό μορίων τουλάχιστον ίσο με το 70% του αριθμού των μορίων που πέτυχε ο τελευταίος επιτυχών της κατηγορίας τους στη συγκεκριμένη σχολή, τμήμα ή εισαγωγική κατεύθυνση κατά το ίδιο ακαδημαϊκό έτος.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την πρώτη με αριθμό 989/9-9-2022 επίκαιρη ερώτηση δεύτερου κύκλου του Βουλευτή Χανίων της Νέας Δημοκρατίας κ. Βασιλείου Διγαλάκη προς την Υπουργό Παιδείας και Θρησκευμάτων, με θέμα: «Ανάγκη διαφορετικής αντιμετώπισης των υφιστάμενων εξαθέσιων σχολείων της υπαίθρου ως προς τις λειτουργικές μεταβολές».

Κύριε Υπουργέ, έχετε τον λόγο.

**ΒΑΣΙΛΕΙΟΣ ΔΙΓΑΛΑΚΗΣ:** Σας ευχαριστώ πολύ, κύριε Πρόεδρε.

Κυρία Υπουργέ, ανακοινώθηκαν το καλοκαίρι που μας πέρασε οι λειτουργικές μεταβολές των σχολικών μονάδων για το σχολικό έτος που ξεκίνησε πριν από λίγες ημέρες. Θα σταθώ σε μία κατηγορία από αυτές τις σχολικές μεταβολές, που χρήζει ιδιαίτερης προσοχής και ειδικά αυτή του υποβιβασμού εξαθέσιων δημοτικών σχολείων σε λιγότερες λειτουργικές θέσεις από αυτές τις έξι οι οποίες είναι οργανικές.

Στέκομαι σε αυτή την κατηγορία γιατί η σύμπτυξη διαφορετικών τάξεων με κοινή διδασκαλία από έναν εκπαιδευτικό οδηγεί εκ των πραγμάτων σε μια υποβάθμιση του εκπαιδευτικού έργου, καθώς ο δάσκαλος έχει υπό την ευθύνη του δύο διαφορετικές τάξεις, στις οποίες πρέπει να μοιράσει τον χρόνο του. Και εκ των πραγμάτων τα παιδιά που φοιτούν σε δημοτικά σχολεία με λιγότερες λειτουργικές θέσεις από τις έξι τάξεις του δημοτικού, έχουν ένα μειονέκτημα, σε σχέση με τα παιδιά των αστικών κέντρων.

Φαίνεται, όπως προκύπτει και από τα Χανιά όπου έχουμε τα στοιχεία που υποβιβάζονται τέσσερα εξαθέσια δημοτικά σχολεία της υπαίθρου, ότι το φαινόμενο αυτό συμβαίνει κυρίως στην ύπαιθρο σε σχολεία και σε χωριά που βρίσκονται μακριά από τα αστικά κέντρα, συχνά σε ορεινές περιοχές. Συγκεντρώνουν παιδιά από άλλα χωριά που βρίσκονται σε ορεινές περιοχές. Και οι δύσβατες συνθήκες και οι συνθήκες τον χειμώνα κάνουν δύσκολη τη μετακίνηση ακόμα και αν πρόκειται για μετακινήσεις λίγων χιλιομέτρων. Επομένως η υποβάθμιση σε τέτοιες περιπτώσεις συχνά ανατροφοδοτεί αρνητικά. Μιλάμε για χωριά, εφόσον λειτουργεί ένα εξαθέσιο δημοτικό σχολείο, τα οποία έχουν ζωή, στα οποία υπάρχει μια τάση επιστροφής. Αλλά υποβαθμίζοντας ένα σχολείο σε λιγότερες από έξι θέσεις, αυτό που συμβαίνει είναι ότι οι γονείς παίρνουν τα παιδιά τους, τα μεταφέρουν σε σχολεία στα αστικά κέντρα, με αποτέλεσμα να αντιστρέφεται αυτή η τάση επιστροφής.

Το πρόβλημα δημιουργείται για τον λόγο ότι τα κριτήρια καθορισμού των λειτουργικών θέσεων σε ένα δημοτικό σχολείο περιλαμβάνουν μόνο τον αριθμό των μαθητών και όχι κριτήρια όπως ότι ένα σχολείο είναι απομακρυσμένο σε ορεινή περιοχή ή στην ύπαιθρο γενικότερα.

Αυτό που προτείνω είναι να εξετάσουμε μαζί αν μπορούμε να αλλάξουμε αυτά τα κριτήρια, έτσι ώστε να περιλαμβάνουν -εκτός από το κριτήριο του αριθμού των μαθητών- και κριτήρια που χαρακτηρίζουν ένα σχολείο ως δυσπρόσιτο, σε ορεινή περιοχή ή στην ύπαιθρο. Αυτό το οφείλουμε, γιατί νομίζω πως συμφωνούμε όλοι μας ότι είναι πρωταρχική επιλογή να στηρίξουμε την ύπαιθρο, να στηρίξουμε την επιστροφή του κόσμου στα χωριά της υπαίθρου, να αποφύγουμε την ερημοποίηση της υπαίθρου. Αυτό μπορεί να γίνει μ’ αυτόν τον τρόπο.

Επομένως μέχρι τότε έχω τα εξής ερωτήματα: Πρώτον, εάν έχει αποτιμηθεί αυτό το σενάριο διαφορετικής αντιμετώπισης των υφιστάμενων εξαθέσιων σχολείων της υπαίθρου ως προς τον ελάχιστο απαιτούμενο αριθμό μαθητών, με σκοπό τη διατήρησή τους ως εξαθέσια, δηλαδή να έχουμε πιο ελαστικά κριτήρια για να διατηρήσουμε ένα εξαθέσιο δημοτικό σχολείο ως εξαθέσιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε. Παρακαλώ.

**ΒΑΣΙΛΕΙΟΣ ΔΙΓΑΛΑΚΗΣ:** Κλείνω, κύριε Πρόεδρε.

Ένα δεύτερο: Αναμένοντας αυτή την επεξεργασία και διερεύνηση πρόσθετων κριτηρίων, αν προτίθεται το Υπουργείο να διατηρήσει τις λειτουργικές θέσεις, έτσι ώστε τα σχολεία να λειτουργήσουν κατ’ ελάχιστο ως εξαθέσια για την τρέχουσα σχολική χρονιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Πράγματι, κύριε Διγαλάκη, οφείλω και δημόσια να πω πως αυτό το θέμα σάς έχει απασχολήσει πολλές φορές και σε δικές μας συνεργασίες και θέλω πάλι δημόσια να σας ευχαριστήσω για την ευπρεπή συνεργασία, καίτοι πιέζετε και καλά κάνετε. Αφορά στην περιφέρειά σας, γνωρίζετε τα θέματα αυτά. Τα επιχειρήματά σας είναι επιχειρήματα στα οποία οφείλει κανείς να σκύψει με σοβαρότητα και προσοχή.

Αυτή τη στιγμή δεν έχω εξουσιοδότηση από την Υπουργό, η οποία έχει και τη νομοθετική πρωτοβουλία, για αλλαγές στο ισχύον νομικό πλαίσιο, άρα λοιπόν το Υπουργείο μας αυτή τη στιγμή θα εφαρμόσει την υφιστάμενη νομοθεσία. Δεν παραβλέπω τη στιβαρότητα των επιχειρημάτων σας, απλώς αυτή τη στιγμή αυτό ισχύει και αυτό εφαρμόζουμε.

Ξέρετε πολύ καλά -έχετε θητεύσει στο Υπουργείο- ότι οι σχολικές μεταβολές πραγματοποιούνται κάθε σχολικό έτος και ισχύουν για το επόμενο και εκδίδεται επίσης και εγκύκλιος που καθορίζει το χρονοδιάγραμμα της επιβολής των απαραίτητων δικαιολογητικών από τις αρμόδιες διευθύνσεις πρωτοβάθμιας και δευτεροβάθμιας εκπαίδευσης και τις περιφερειακές διευθύνσεις.

Ακολουθώντας, λοιπόν, την επιβεβλημένη διαδικασία για τις μεταβολές του σχολικού έτους 2022-2023, εκδόθηκε στις 5-11-2021 εγκύκλιος. Το θέμα της ήταν οι μεταβολές σχολικών μονάδων πρωτοβάθμιας και δευτεροβάθμιας εκπαίδευσης για το σχολικό έτος 2022-2023. Εκεί περιγράφεται η διαδικασία και για τις μεταβολές των σχολικών μονάδων, λαμβάνονται υπ’ όψιν ο αριθμός μαθητών, η ορθή διαχείριση του ανθρώπινου δυναμικού, η χιλιομετρική απόσταση που διανύουν οι μεταφερόμενοι, οι κτηριακές υποδομές, γιατί ο στόχος είναι να υπάρχουν άρτιες, εξοπλισμένες και επαρκώς στελεχωμένες σχολικές μονάδες. Επίσης οι διευθυντές πρωτοβάθμιας και δευτεροβάθμιας εκπαίδευσης οφείλουν να αιτιολογούν πλήρως τους λόγους που στοιχειοθετούν την πρόταση και την ανάγκη για μεταβολή.

Επαναλαμβάνω για όσους μάς ακούνε -γιατί εσείς το ξέρετε- ότι η οργανικότητα των δημοτικών σχολείων καθορίζεται από την ΚΥΑ του 2006. Σύμφωνα με αυτή, σχολεία με τριάντα έναν ως σαράντα πέντε μαθητές λειτουργούν ως τριθέσια, με σαράντα έξι ως εκατό μαθητές ως τετραθέσια, με εκατόν είκοσι έξι ως εκατόν πενήντα μαθητές ως εξαθέσια.

Για τη λειτουργικότητα των σχολικών μονάδων που αναφερθήκατε, ο αριθμός των τμημάτων ενός σχολείου εξαρτάται από τον αριθμό των μαθητών. Σύμφωνα με την παράγραφο 3 του άρθρου 50 του ν.4692/2020, στις σχολικές μονάδες της πρωτοβάθμιας εκπαίδευσης ο μεγαλύτερος αριθμός μαθητών ανά τμήμα είναι είκοσι πέντε. Από επταθέσιο και πάνω ο ελάχιστος αριθμός δεν μπορεί να είναι μικρότερος από δεκαπέντε.

Δυστυχώς θα συμφωνήσω μαζί σας ότι ο μαθητικός πληθυσμός -το ζω και στη δική μου περιφέρεια, το ξέρουμε όλοι οι Βουλευτές που πολιτευόμαστε στην περιφέρεια- είναι αυτός που καθορίζει την πορεία των σχολικών μονάδων. Δυστυχώς, στις μικρές τοπικές κοινωνίες, δεν βοηθάει τη λειτουργία εξαθέσιων δημοτικών σχολείων. Όμως θα επαναλάβω ότι ως Υπουργείο καταβάλλουμε κάθε δυνατή προσπάθεια να στηρίξουμε αυτά τα σχολεία, ενεργώντας πάντα μέσα στο υφιστάμενο νομικό πλαίσιο και με τη μεγαλύτερη δυνατή ευελιξία.

Θα προσκομίσω και θα επικαλεστώ περισσότερα στοιχεία στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Διγαλάκη, έχετε τον λόγο.

**ΒΑΣΙΛΕΙΟΣ ΔΙΓΑΛΑΚΗΣ:** Σας ευχαριστώ πολύ.

Κυρία Υπουργέ, θα ήθελα να κάνω μερικές παρατηρήσεις. Κατ’ αρχάς, οι λειτουργικές υποβαθμίσεις που ανέφερα είναι για την περιφέρειά μου, που γνωρίζω τα στοιχεία. Δεν γνωρίζω για άλλες περιφέρειες.

Να πω παρενθετικά ότι η επίκαιρη ερώτησή μου δεν είναι τοπικού χαρακτήρα, αλλά αφορά μια συνολική αντιμετώπιση των σχολείων της υπαίθρου σ’ όλη τη χώρα. Στις λειτουργικές υποβαθμίσεις που είχαμε στα Χανιά είχαμε μειώσεις, υποβαθμίσεις σαράντα επτά θέσεων δασκάλων και ταυτόχρονα γύρω στις έντεκα αναβαθμίσεις. Από τις σαράντα επτά υποβαθμίσεις οι είκοσι πέντε είναι στον Δήμο Χανίων, οι είκοσι δύο σε επαρχιακούς. Οι σαράντα είναι σε πολυθέσια, που υποβιβάζονται το πολύ σε εξαθέσια, και μόνο τέσσερις από τις σαράντα επτά θέσεις αφορούν εξαθέσια της υπαίθρου, που υποβιβάζονται σε πενταθέσια.

Επομένως νομίζω ότι μπροστά στο σημαντικό έργο που έχει κάνει το Υπουργείο Παιδείας με τις είκοσι πέντε χιλιάδες διορισμούς τα δύο τελευταία χρόνια, λίγες θέσεις δασκάλων σε σχολεία της υπαίθρου, για να τα διατηρήσουμε ως εξαθέσια, είναι κάτι που δεν πρέπει να το σκέφτεται κανείς, πόσω μάλλον όταν οι αριθμοί των μαθητών των συγχωνευμένων τάξεων στα σχολεία των Χανίων, για τα οποία έχω εικόνα, δεν άλλαξαν φέτος σε σχέση με τα προηγούμενα χρόνια. Στα τρία από τα τέσσερα αυτά σχολεία αυξήθηκαν οι μαθητές, άρα δεν δικαιολογείται φέτος από τη διεύθυνση πρωτοβάθμιας η λειτουργική υποβάθμιση των σχολείων αυτών.

Όσον αφορά τη νομοθεσία, συζητάμε για τις λειτουργικές μεταβολές, γιατί πράγματι η αλλαγή των οργανικών μεταβολών βασίζεται στη νομοθεσία όπως την αναφέρατε, αλλά θα ήθελα να σταθώ σ’ ένα σημείο. Η εγκύκλιος του Απριλίου του 2022, που υπογράφεται από τον Γενικό Γραμματέα, αναφέρει ότι η οργανικότητα και η λειτουργικότητα στα δημοτικά σχολεία προβλέπεται από την ΚΥΑ του 2006, η οποία, όμως, όπως πολύ σωστά είπατε, ρυθμίζει μόνο την οργανικότητα.

Όσον αφορά τη λειτουργικότητα, η νομοθεσία είναι αυτή που είπατε, δηλαδή ότι ο μέγιστος αριθμός ανά τμήμα είναι είκοσι πέντε, από επταθέσιο σχολείο και άνω ο ελάχιστος αριθμός των μαθητών δεν μπορεί να είναι μικρότερος από δεκαπέντε, αλλά δεν καθορίζεται ελάχιστος αριθμός για εξαθέσια και κάτω. Άρα υπάρχει ευελιξία στο θεσμικό πλαίσιο να κρατήσουμε τα εξαθέσια σχολεία της υπαίθρου ως εξαθέσια.

Ο Πρωθυπουργός πρόσφατα στη Διεθνή Έκθεση Θεσσαλονίκης χαρακτήρισε τη στήριξη της υπαίθρου ως στρατηγική επιλογή.

Όπως είπα και στην πρωτολογία μου, έχει γίνει σημαντικό έργο στο Υπουργείο Παιδείας, τόσο με τους διορισμούς εκπαιδευτικών όσο και με τα νέα προγράμματα σπουδών, όσο και με τις σημαντικές μεταρρυθμίσεις που έχετε κάνει και σας αξίζουν συγχαρητήρια. Όμως, θα πρέπει να δώσουμε τη δυνατότητα και στα παιδιά της υπαίθρου, στους μαθητές της υπαίθρου να απολαμβάνουν την ίδια εκπαίδευση που έχουν τα παιδιά των αστικών κέντρων και όχι τη μισή.

Άκουσα την απάντησή σας. Θέλω να δηλώσω εδώ δημόσια ότι εγώ θα συνεχίσω να προσπαθώ, θα συνεχίσουμε να έχουμε επαφές. Θα συνεχίσω να ασκώ την όποια πίεση μπορώ, ευελπιστώντας ότι θα μπορέσουμε να αλλάξουμε τις λειτουργικές θέσεις στα δημοτικά σχολεία της υπαίθρου. Ήδη σε επικοινωνία μου χθες με τη Διευθύντρια Πρωτοβάθμιας Εκπαίδευσης στα Χανιά ενημερώθηκα ότι ένα απ’ αυτά τα τέσσερα, το δημοτικό σχολείο στο Γεράνι, θα λειτουργήσει και φέτος ως εξαθέσιο. Μας μένουν τρία σχολεία ακόμα και πρέπει να κάνουμε ό,τι μπορούμε.

Σας ευχαριστώ.

**ΝΙΚΟΛΑΟΣ ΦΙΛΗΣ:** Για τη Γαύδο δεν είπατε κάτι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε Φίλη, εκεί είναι δευτεροβάθμιο και μιλάμε για τα πρωτοβάθμια. Ήμουν σίγουρη ότι θα το θέτατε. Μιλάμε για τα πρωτοβάθμια. Της Γαύδου είναι δευτεροβάθμιο. Να σας θυμίσω ότι το σχολείο της Γαύδου ως πρωτοβάθμιο λειτούργησε και λειτουργεί και τώρα νηπιαγωγείο. Είναι άλλης τάξεως τα θέματα και άλλης φύσεως οι απαντήσεις και οι ιδιαιτερότητες. Τα ξέρετε αυτά. Εσείς υπήρξατε και Υπουργός.

Σας ευχαριστώ πολύ, κύριε Διγαλάκη, για την αναφορά σας στον αριθμό των διορισμών. Πράγματι έγιναν σχεδόν είκοσι πέντε χιλιάδες διορισμοί την τελευταία τριετία, οι έξι χιλιάδες εξ αυτών στην ειδική αγωγή για πρώτη φορά στα εκπαιδευτικά χρονικά, οι υπόλοιποι για πρώτη φορά μετά από δεκαετίες. Προσλήφθηκαν τριάντα δύο χιλιάδες αναπληρωτές φέτος. Άρα, λοιπόν, ο λόγος που γίνονται οι σχολικές μεταβολές δεν είναι προφανώς κανένας άλλος παρά να γίνει και εξορθολογισμός του ανθρώπινου δυναμικού, χωρίς αυτό να σημαίνει ότι δεν κάνουμε τις απαραίτητες κινήσεις για να υπάρχουν εκπαιδευτικοί.

Είπατε κι εσείς ότι δεν αντιλαμβάνεστε γιατί η πρωτοβάθμια έκανε αυτές τις εισηγήσεις. Εγώ είμαι σίγουρη, όμως, ότι η πρωτοβάθμια τις έκανε μετά από πλήρη ανάλυση και γνώση όλων των στοιχείων και αντίστοιχα το Υπουργείο μας πήρε τη σχετική απόφαση.

Θα σας πω, χωρίς να κουράζω περισσότερο, ότι βεβαίως είναι και δικαίωμά σας να επανέλθετε. Κανένα κακό δεν βγαίνει από τον κοινοβουλευτικό διάλογο ή τη συνεργασία μεταξύ κοινοβουλευτικών και κυβερνητικών. Ίσα-ίσα, μόνο καλό αποτέλεσμα μπορεί να υπάρχει.

Θα σας πω ότι πρώτιστος στόχος και υποχρέωση του Υπουργείου μας είναι να παρέχει υψηλής ποιότητας μόρφωση σ’ όλους τους μαθητές και γι’ αυτό εβδομήντα εννέα δημοτικά και διακόσια εξήντα επτά νηπιαγωγεία στην επικράτεια θα λειτουργήσουν φέτος με λιγότερους από πέντε μαθητές. Επίσης, είναι πολύ μεγάλος ο αριθμός εγκρίσεως λειτουργίας ολιγομελών τμημάτων στη δευτεροβάθμια εκπαίδευση και αντιλαμβανόμαστε την υποχρέωση, τη φροντίδα και την ανάγκη της πολιτείας να συνεχίσει να το κάνει αυτό για ανθρώπους που για τους δικούς τους λόγους -τους οποίους εννοείται ότι σεβόμαστε, αντιλαμβανόμαστε και ενθαρρύνουμε- μένουν εκεί. Πρέπει να δίνουμε και σ’ αυτούς πρόσβαση στο αγαθό της εκπαίδευσης, όταν κατοικούν σε μικρούς συνοικισμούς. Αυτό είναι απαραίτητο και επιβεβλημένο για τα παιδιά τους.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη συζήτηση της δεύτερης με αριθμό 985/8-9-2022 Επίκαιρη Ερώτηση δεύτερου κύκλου του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Νικολάου Φίλη προς την Υπουργό Παιδείας και Θρησκευμάτων με θέμα: «Σκοπεύει να συμμορφωθεί το Υπουργείο Παιδείας με την απόφαση της Αρχής Προστασίας Δεδομένων Προσωπικού Χαρακτήρα για την απαλλαγή από το μάθημα των Θρησκευτικών προκειμένου να αποφευχθεί νέα διεθνής καταδίκη και διασυρμός της χώρας για παραβίαση ανθρωπίνων δικαιωμάτων;».

Έχετε τον λόγο για δύο λεπτά, κύριε Φίλη.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Κυρία Υπουργέ, για τρίτη κατά σειρά χρονιά παρανομείτε. Παραβιάζετε το Σύνταγμα, την Ευρωπαϊκή Σύμβαση Δικαιωμάτων του Ανθρώπου ως προς το θέμα του τρόπου άσκησης του δικαιώματος των παιδιών να απαλλαγούν από το μάθημα των Θρησκευτικών. Επιμένετε κατά παράβαση της ευρωπαϊκής και της ελληνικής συνταγματικής τάξης ότι δικαίωμα απαλλαγής έχουν μόνο όσοι δεν είναι χριστιανοί ορθόδοξοι. Δηλαδή, η μεγάλη πλειονότητα των Ελλήνων πολιτών και μαθητών δεν έχουν δικαίωμα απαλλαγής από το μάθημα των Θρησκευτικών παρ’ ότι με απόφαση του Συμβουλίου της Επικρατείας το μάθημα αυτό είναι ομολογιακό και κατηχητικό. Πρόκειται για κατάφωρη παραβίαση του δικαιώματος αυτοκαθορισμού της συνείδησης των σχέσεων που έχει ο πολίτης με το κράτος, των σχέσεων που έχει η Εκκλησία και το Κράτος. Είναι λυπηρό ότι εσείς παραβιάζετε την ευρωπαϊκή και την εθνική έννομη τάξη και με άλλους τρόπους σήμερα το θέμα αυτό.

Πρώτα-πρώτα λέτε ότι μέσα σε μια εβδομάδα θα γίνει αυτή η δήλωση που αφορά ένα μικρό υποσύνολο των μαθητών. Δηλαδή, δεν υπάρχει άσκηση δικαιώματος απ’ όλους. Δεύτερον, ότι πρέπει να πάνε και οι δύο γονείς να υπογράψουν στον λυκειάρχη μπροστά, στο σχολείο. Και τρίτον τα παιδιά που ψηφίζουν για να βγάλουν εσάς και εμένα Βουλευτές, δεκαεπτά χρονών παιδιά, δεν έχουν δικαίωμα να αυτοκαθορίζουν τη συνείδησή τους και να λένε «εγώ δεν θέλω για λόγους συνείδησης αυτό το μάθημα». Είναι πρωτοφανή τα βήματα τα οποία ακολουθείτε για να συρρικνώσετε το δικαίωμα της απαλλαγής από το μάθημα των Θρησκευτικών που έχουν όλοι οι μαθητές ανεξαρτήτως που πιστεύουν, τι πιστεύουν ή δεν πιστεύουν.

Επικαλείστε την απόφαση του Συμβουλίου της Επικρατείας. Δεν υπάρχει απόφαση του Συμβουλίου της Επικρατείας που να συγκροτεί νομολογία που λέει ότι πρέπει οπωσδήποτε η απαλλαγή να γίνεται για λόγους θρησκευτικής συνείδησης. Όχι. Υπάρχει δύο αποφάσεις του Συμβουλίου της Επικρατείας για το μάθημα των Θρησκευτικών που σε μια παρεμπίπτουσα κρίση, όχι στο διατακτικό, αναφέρεται ενδεικτική η αιτιολογία ότι θα μπορούσε να επικαλεστεί κάποιος θέμα θρησκευτικής συνείδησης. Προσέξτε. Όχι διατακτικό. Παρεμπίπτουσα κρίση. Όχι ειδική απόφαση που να συγκροτεί νομολογία του Συμβουλίου της Επικρατείας. Ενδεικτική: «θα μπορούσε να…». Αφήστε τα αυτά, λοιπόν. Παρανομείτε. Και παρανομείτε εν γνώση σας γιατί θέλετε να καλύψετε θρησκόληπτους που αποτελούν ένα μέρος, όχι όλοι, του εκλογικού σας ακροατηρίου, ακροδεξιούς. Εκεί απευθύνεστε.

Είστε όμως και ανειλικρινής γιατί αυτή την απόφαση για να την εφαρμόσετε πρέπει να στείλετε κι άλλη εγκύκλιο που να λέτε στους λυκειάρχες και τους γυμνασιάρχες να κάνουν έλεγχο θρησκευτικού φρονήματος των γονέων. Να κάνουμε έλεγχο ειλικρινούς δήλωσης. Το κάνετε αυτό; Δηλαδή, αν πάει ένας γονιός που είναι χριστιανός ορθόδοξος και πει «για λόγους συνείδησης ,γιατί το μάθημα αυτό δεν καλύπτει τη θρησκευτική μου πεποίθησή, την αντίληψή μου για τη θρησκεία, να μην κάνει το παιδί μου αυτό το μάθημα», θα ελέγχετε αν είναι χριστιανός ορθόδοξος; Θα κάνετε έλεγχο αυτό που ονομάζουμε forum internum; Πού πηγαίνετε λοιπόν; Τι ακολουθείτε; Αυτός είναι ο φιλελευθερισμός σας;

Καταλαβαίνω ότι έχετε εμπλακεί σε ένα ψηφοθηρικό παιχνίδι υποκριτικό. Είναι σαφές αυτό το πράγμα. Όμως είναι εις βάρος της χώρας μας γιατί θα καταδικαστεί ξανά η χώρα μας. Έχει καταδικαστεί από το ευρωπαϊκό δικαστήριο. Θα ξανακαταδικαστεί αν πάει άλλος γονιός. Και βεβαίως δημιούργησε μια λανθασμένη αντίληψη για το μάθημα των Θρησκευτικών, για το κύρος του μαθήματος στα παιδιά, διότι επιβάλλεται τον θρησκευτικό φρονηματισμό ενώ αυτό είναι αντικείμενο της ελευθερίας συνείδησης του κάθε πολίτη. Γι’ αυτόν τον λόγο πιστεύω ότι πρέπει να αφήσετε τα κόλπα αυτά και να υιοθετήσετε την άποψη ότι το μάθημα των Θρησκευτικών πρέπει να είναι ένα μάθημα γνώσης και όχι πίστης. Να είναι μάθημα που σέβεται τον συνειδησιακό αυτοκαθορισμό των πολιτών, που σέβεται τα παιδιά και τους γονείς και δεν μας οδηγεί σε μεθόδους, όπως φαίνεται από τη μεθοδολογία σας, ελέγχου του θρησκευτικού φρονήματος.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ. Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Θα ξεκινήσω με μία διόρθωση με σεβασμό, κύριε Φίλη, αν μου επιτρέπετε. Το μάθημα δεν είναι ομολογιακό και κατηχητικό. Είναι ή ομολογιακό ή κατηχητικό. Λέτε, λοιπόν, ότι εμείς παρανοούμε επί τρία χρόνια. Θα σας πω, λοιπόν, στην πρωτολογία και θα το αναπτύξω εκτενέστερα στη δευτερολογία μου ότι δεν παρανομούμε. Εγώ για την οικονομία της συζήτησης να προσχωρήσω στη δική σας εκτίμηση. Αν παρανομούμε -που δεν παρανομούμε- παρανομήσατε κι εσείς. Επαναλαμβάνω. Δεν παρανομούμε αλλά ας προσχωρήσω στο επιχείρημά σας για να σας πω αυτό.

Τρίτο, καθόλου ψηφοθηρικά δεν λειτουργούμε. Θα μπορούσα πολύ εύκολα και αβασάνιστα, όπως το διατυπώσατε εσείς εδώ, να σας το επιστρέψω. Εγώ σας είπα στην αρχή της συζήτησης ότι καμαρώνω που φέρει την υπογραφή μου αυτό το έγγραφο. Δεν λειτουργούμε ψηφοθηρικά. Θα το αναπτύξω και στην πορεία.

Μας εγκαλείτε, λοιπόν κύριε Υπουργέ, γιατί δεν σεβόμαστε την Αρχή Προστασίας Προσωπικών Δεδομένων και τη γνώμη της. Θα σας θυμίσω το πιο εύκολο, το πιο απλό να υλοποιηθεί. Στη δευτερολογία θα επανέλθω. Επί των ημερών σας η Αρχή Προστασίας Προσωπικών Δεδομένων είχε εκδώσει την υπ’ αριθμόν 94 στις 6-8-2015 απόφαση της Ολομέλειας και σύστησε στη διοίκηση, στο Υπουργείο Παιδείας δηλαδή, να υπάρχει σύμφωνα με το άρθρο 43 παράγραφος 2, εδάφιο β του Συντάγματος ειδική νομοθετική εξουσιοδότηση στον εκάστοτε Υπουργό Παιδείας να ρυθμίζει με υπουργική απόφαση και όχι με εγκυκλίους, όπως γινόταν, θέματα που αφορούν στη θρησκευτική ελευθερία και στη θρησκευτική συνείδηση.

Μετά από τρία ολόκληρα χρόνια από την απόφαση αυτή της Αρχής Προστασίας Προσωπικών Δεδομένων, ο κ. Γαβρόγλου εξέδωσε το 2018 υπουργική απόφαση με αριθμό 10645 για τις εγγραφές, μετεγγραφές, τη φοίτηση και θέματα οργάνωσης της σχολικής ζωής στα σχολεία της δευτεροβάθμιας εκπαίδευσης χωρίς να έχει προβλέψει να κάνει την ειδική νομοθετική εξουσιοδότηση. Γιατί το αναφέρω αυτό; Τίποτε πιο απλό και πιο εύκολο δεν υπήρχε -νομικός είστε και το καταλαβαίνετε- απ’ αυτή τη τεχνική συμμόρφωση με τις οδηγίες της Αρχής Προστασίας Προσωπικών Δεδομένων. Δεν δημιουργούσε κάποια δυσκολία. Ούτε αντίθετο με τη συνείδησή σας, ούτε με τις αρχές σας ούτε με την πρακτική σας. Ένα απλό τεχνικό θέμα καθόλου δύσκολο στην εφαρμογή.

Τι επιλέγει το Υπουργείο μας; Συμμόρφωση με τις αποφάσεις της ολομέλειας του Συμβουλίου της Επικρατείας. Εκδόθηκε το 2019 η με αριθμό 1749 απόφαση του Συμβουλίου της Επικρατείας. Καθόρισε για πρώτη φορά το περιεχόμενο της αίτησης για τη νόμιμη απαλλαγή από το μάθημα των Θρησκευτικών και αναφέρεται verbatim: «Λόγοι θρησκευτικής συνείδησης δεν επιτρέπουν τη συμμετοχή μου ή του παιδιού μου στο μάθημα των Θρησκευτικών». Αυτά πρέπει να περιλαμβάνονται στην αίτηση. Δεν είναι φράση αντίθετη με το Σύνταγμα. Επαναλαμβάνετε το σκεπτικό της απόφασης σε όλες τις μεταγενέστερες αποφάσεις του Συμβουλίου της Επικρατείας και στην απόφαση του Ευρωπαϊκού Δικαστηρίου Ανθρωπίνων Δικαιωμάτων η υπόθεση Παπαγεωργίου κ.λπ..

Εν συνεχεία εκδόθηκε το 2021 η με αριθμό 1362 απόφαση του Συμβουλίου της Επικρατείας και το Υπουργείο εφαρμόζοντας τη δικαστική απόφαση προχώρησε στιβαρά και αυστηρά νομικά σε νομοθετική διάταξη με το άρθρο 37 του νόμου του 4777/2021. Σύμφωνα με το άρθρο αυτό καθορίζονται με υπουργική απόφαση οι διαδικασίες και οι προθέσεις απαλλαγής από το μάθημα των Θρησκευτικών. Εκδόθηκε σε εκτέλεση αυτής της νομοθετικής διάταξης υπουργική απόφαση το 2021 που αντικατέστησε την προηγούμενη του 2019.

Μεταγενέστερα το Συμβούλιο της Επικρατείας εξέδωσε την απόφαση 1478/2022 και ακύρωσε αυτή που σας ανέφερα γιατί για την έκδοση της ως ουσιώδης τύπος ήταν απαραίτητη η γνώμη της Αρχής Προστασίας Προσωπικών Δεδομένων. Εμείς τι κάναμε; Συμμορφωθήκαμε με την απόφαση του Συμβουλίου της Επικρατείας. Ζητήσαμε την 1-8-2022 με έγγραφο τη γνώμη της Αρχής Προστασίας Προσωπικών Δεδομένων. Να επαναλάβω ότι ήταν ουσιώδης τύπος. Το ζήτησε το δικαστήριο και συμμορφωθήκαμε. Και πράγματι η αρχή εξέδωσε την με αριθμό 2 του 2022 γνωμοδότησή της. Και γι’ αυτό σε συνέχεια συμμορφούμενη εκδώσαμε νέα υπουργική απόφαση.

Αυτά για την πρωτολογία μου, κύριε Πρόεδρε. Δεν μου μηδενίσατε τον χρόνο. Θα επανέλθω στη δευτερολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φίλη, έχετε τον λόγο.

**ΝΙΚΟΛΑΟΣ ΦΙΛΗΣ:** Κυρία Υπουργέ, να συμφωνήσουμε ότι παραμελήσατε να ζητήσετε τη γνώμη της Αρχής Προστασίας Προσωπικών Δεδομένων και γι’ αυτό ουσιαστικά καταδικαστήκατε από το Συμβούλιο της Επικρατείας και αναγκαστήκατε να επανέλθετε και να ζητήσετε τη γνώμη του. Αυτό δείχνει τον σεβασμό απέναντι στην αρχή που έχετε, που επιβεβαιώθηκε και κατά τη διάρκεια της υγειονομικής κρίσης με το θέμα της ηλεκτρονικής διδασκαλίας. Είναι η γνωστή ιστορία με το σκάνδαλο το οποίο αποκαλύφθηκε και με απόφαση της Αρχής Προστασίας Προσωπικών Δεδομένων. Αλλά αυτό για την ιστορία. Επαναλαμβάνω. Το Συμβούλιο της Επικρατείας δεν έχει αποφασίσει ειδικά περί του θέματος που συζητούμε αλλά παρεμπιπτόντως υπάρχει μία κρίση σε μία απόφαση για τα σχολικά προγράμματα θρησκευτικών.

Είναι μάλιστα ενδεικτική κρίση. «Θα μπορούσε να…», αυτή είναι η κρίση. Αλλά πέραν αυτού, υπάρχει η απόφαση του Ευρωπαϊκού Δικαστηρίου, η οποία δεσμεύει την έννομη τάξη, την εσωτερική, υπάρχει το Σύνταγμα, υπάρχει η Ευρωπαϊκή Σύμβαση Δικαιωμάτων του Ανθρώπου. Γιατί επιμένετε να λέτε «λόγοι θρησκευτικής συνείδησης» και όχι «λόγοι συνείδησης»; Διότι οι λόγοι συνείδησης παραπέμπουν σε αυτό που όλοι καταλαβαίνουμε, σε μια κοσμοθεωρητική αντίληψη. Και οι λόγοι θρησκευτικής συνείδησης, εγώ θα έλεγα, σε αυτό παραπέμπουν. Αλλά εσείς επιμένετε να θέλετε να βάζετε τη διάθεση ότι έχουν δικαίωμα να αντιτείνουν λόγους θρησκευτικής συνείδησης μόνον όσοι δεν είναι χριστιανοί ορθόδοξοι.

Εδώ είναι το μεγάλο πρόβλημα με την απόφασή σας. Αποκλείετε από τη μεγάλη πλειονότητα των Ελλήνων πολιτών να ασκήσουν το δικαίωμα που έχουν για απαλλαγή από το μάθημα των Θρησκευτικών. Τους αποκλείετε. Λέτε μόνο όποιος δεν είναι χριστιανός ορθόδοξος, δηλαδή το 2% των Ελλήνων πολιτών έχει δικαίωμα επικαλούμενο θρησκευτική συνείδηση να μην πάρει το μάθημα των Θρησκευτικών, το οποίο είναι ομολογιακό και κατηχητικό.

Συνεπώς τι κάνετε; Παραβιάζετε, επαναλαμβάνω, τον αυτοκαθορισμό της συνείδησης του Έλληνα πολίτη. Μετατρέπετε το σχολείο σε κατηχητικό. Δεν είναι δουλειά του σχολείου να είναι κατηχητικό. Το κατηχητικό το έχει η Εκκλησία. Ας πηγαίνει όποιος θέλει τα παιδιά του εκεί να κάνουν μάθημα.

Συνεπώς ερωτώ: με βάση την αντισυνταγματική απόφασή σας που αναγνωρίζετε μόνον στους ετερόδοξους το δικαίωμα της απαλλαγής από τα Θρησκευτικά. Τι κάνετε ακριβώς; Εφαρμόζετε απόφαση του Συμβουλίου της Επικρατείας; Λέει το Συμβούλιο της Επικρατείας ότι οι ετερόδοξοι μόνο έχουν δικαίωμα επικαλούμενοι θρησκευτική συνείδηση, να απαλλάσσονται από τα Θρησκευτικά; Αυτό λέει η απόφαση του Συμβουλίου της Επικρατείας; Να μας τη διαβάσετε να την ακούσουμε.

Και δεύτερον, με βάση αυτή την απόφασή σας ότι μόνο οι ετερόδοξοι έχουν δικαίωμα απαλλαγής, θα κάνετε έλεγχο θρησκευτικού φρονήματος των γονέων και έλεγχο ειλικρίνειας της δήλωσης των γονέων σε κάθε σχολείο; Καταλαβαίνετε σε τι οργουελιανό καθεστώς οδηγούμαστε και σε τι αναστάτωση στην εκπαίδευση;

Γιατί επιμένετε όμως; Επιμένετε γιατί εξυπηρετείτε ξεκάθαρα ένα ακροδεξιό θρησκόληπτο κοινό. Δεν είναι αυτοί όλοι οι ψηφοφόροι της Νέας Δημοκρατίας. Έχω μιλήσει με πολλούς που δεν συμμερίζονται την άποψή σας. Οι ψηφοφόροι της Νέας Δημοκρατίας, ένα κομμάτι που θέλετε να κερδίσετε και να συσπειρώνετε σήμερα μέσα στη γενικότερη κρίση που αντιμετωπίζει η Κυβέρνηση, κρίση νομιμοποίησης στην ουσία, κρίση που έχει να κάνει με την κάμψη της δημοκρατίας, με τις υποκλοπές, με τον αυταρχισμό, με την επίθεση στη νεολαία, είναι μια κρίση που δεν αντιμετωπίζεται με το να πάτε ακόμη πιο δεξιά, πιο ακροδεξιά. Θα χάσετε με αυτήν την αντίληψη.

Κυρία Υπουργέ, σας καλώ να σεβαστείτε το Σύνταγμα, την ΕΣΔΑ, να σεβαστείτε τις αποφάσεις του Συμβουλίου της Επικρατείας τις οποίες καταπατάτε, να σεβαστείτε τον Έλληνα πολίτη που θέλει να ασκήσει το δικαίωμά του το παιδί του να μην πάει να διδαχθεί ένα μάθημα κατηχητικό, ένα μάθημα το οποίο είναι έξω από τις θρησκευτικές αλλά και τις γενικότερες αντιλήψεις τις κοσμοθεωρητικές.

Όπως έχει γνωματεύσει ο Αριστόβουλος Μάνεσης όταν το Σύνταγμα μιλάει για θρησκευτική πεποίθηση, εννοεί την κοσμοθεωρητική πεποίθηση του πολίτη, την αρνητική ή θετική σχέση του πολίτη με το θείο. Δεν εννοεί θρησκευτική και μάλιστα με την έννοια τη στενά δογματική του χριστιανού ορθόδοξου.

Εσείς λοιπόν επιλέγετε μια πολύ συσταλτική ερμηνεία, μία ερμηνεία η οποία ανατρέπει το Σύνταγμα, ανατρέπει το δικαίωμα του πολίτη στον αυτοκαθορισμό της συνείδησης του.

Και ξαναλέω θα κάνετε έλεγχο θρησκευτικού φρονήματος στα γυμνάσια και στους γονείς; Και ξαναλέω γιατί και οι δύο γονείς να πηγαίνουν να υπογράφουν; Δεν μπορούμε να έχουμε ηλεκτρονική υπογραφή και να υπογράφουν για απαλλαγή; Γιατί τα παιδιά δεκαεπτά χρονών και τα οποία ψηφίζουν για να βγάλουν Κυβέρνηση δεν έχουν δικαίωμα να ζητούν να πάρουν απαλλαγή Θρησκευτικών;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Με εντυπωσίασε η αναφορά σας στην ανθρωπογεωγραφία των ψηφοφόρων υποστηρικτών της Νέας Δημοκρατίας. Δεν ξέρω από πού αντλείτε αυτή την εκτίμηση και γιατί μας κάνετε και υποδείξεις, αλλά εν πάση περιπτώσει δεν είναι της παρούσης.

Νομίζω ότι στην πρωτολογία δεν χρησιμοποίησα ούτε τεχνικούς ούτε αυστηρά νομικούς όρους για να γίνω αντιληπτή σε οιονδήποτε γιατί οι νομικοί μπορούμε να συνεννοηθούμε και με αυτούς, αλλά ο κόσμος πρέπει να αντιλαμβάνεται.

Λέω λοιπόν αυστηρά επί της ερώτησης, κύριε Πρόεδρε ότι η Αρχή Προστασίας Προσωπικών Δεδομένων εξέδωσε, όπως είπα και στην πρωτολογία την με αριθμό 2 του 2022 γνωμοδότησή της και εκεί παρεμβαίνει, κύριε Φίλη, στη φύση του μαθήματος των Θρησκευτικών και αναφέρει ότι το μάθημα έχει κατηχητικό χαρακτήρα. Η φύση του μαθήματος είναι δεδομένη. Τον διαχωρισμό του μαθήματος σε ομολογιακό ή κατηχητικό τον διαλαμβάνουν στα σκεπτικά τους οι αποφάσεις του Συμβουλίου της Επικρατείας του 2018 και 2019 που χαρακτηρίζουν το μάθημα των Θρησκευτικών ως ομολογιακό, δηλαδή εξετάζεται αυτό που λέει το δόγμα, το ερευνούμε, το εξετάζουμε, το μελετούμε, όπως και σε κάθε άλλο μάθημα.

Άρα λοιπόν δικαστικές αποφάσεις από το Ανώτατο Δικαστήριο νομικά και επαρκώς αιτιολογημένες, αναφέρουν ότι ο χαρακτηρισμός του μαθήματος ως ομολογιακός είναι σύμφωνος με το Σύνταγμα. Γιατί η διδασκαλία του μαθήματος με τον τρόπο που γίνεται δεν συνιστά επιβολή πίστεως προς την επικρατούσα θρησκεία, αφού στο μάθημα αυτό πραγματώνεται ο σκοπός της παιδείας, δηλαδή η ανάπτυξη της θρησκευτικής συνείδησης. Σύμφωνα επαναλαμβάνω με την παράγραφο 2 του άρθρου 16 του Συντάγματος, η οποία απευθύνεται αποκλειστικά και λόγω του περιεχομένου του στους μαθητές που ασπάζονται το ορθόδοξο χριστιανικό δόγμα και όχι στους ετερόδοξους, αλλόθρησκους ή άθεους. Αυτά είναι από τις δικαστικές αποφάσεις. Άρα λοιπόν δεν είναι το μάθημα κατηχητικό, με την έννοια της προσήλωσης της πίστης, χωρίς έρευνα.

Τώρα, καθομολογούμενο και κοινώς αποδεκτό. Η Αρχή Προστασίας Προσωπικών Δεδομένων δεν μπορεί να επέμβει στη φύση του μαθήματος. Μπορεί να δίνει οδηγίες, να δίνει υποδείξεις, να κάνει συστάσεις, έχουν βαρύτητα, έχουν σημασία αναμφίβολα. Δεν μπορεί όμως να παρακάμψει ή να υπερβεί τις αποφάσεις των δικαστηρίων.

Η Αρχή Προστασίας Προσωπικών Δεδομένων με τη γνωμοδότηση της, αυτή τη γνωμοδότηση με αριθμό 2 του 2022, γνώριζε το περιεχόμενο των αποφάσεων του Συμβουλίου της Επικρατείας για τη φύση του μαθήματος. Έκανε όμως από μόνη της υπέρβαση όσων είχαν κριθεί με τις δικαστικές αποφάσεις και όσων ισχύουν με το Σύνταγμα. Το αν εσείς θέλετε να εφαρμόσουμε την απόφαση της Αρχής Προστασίας Προσωπικών Δεδομένων γιατί αυτό είναι σύμφωνα με τις δικές σας αντιλήψεις, νομίζω ότι νομικά δεν στέκει και δεν μπορώ να επιμείνω περισσότερο, γιατί δεν υπάρχουν και επιχειρήματα τα οποία μπορούν να υποστηρίξουν αυτό που εσείς μόλις διατυπώσατε.

Θα σας πω όμως κάτι άλλο και προσπάθησα να σας προειδοποιήσω στην πρωτολογία μου, λέγοντάς σας ότι θα επιμείνω, διότι αν εσείς ισχυρίζεστε ότι παρανομούμε, κάτι τέτοιο κάνατε κι εσείς, δεν την ακούσατε την προτροπή μου. Τώρα λοιπόν θα σας πω ότι οι απόψεις της Αρχής Προστασίας Προσωπικών Δεδομένων είναι γνωστές από το 2002.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Κύριε Πρόεδρε, θα μου δώσετε λίγο χρόνο, δεν έκανα κατάχρηση της προηγούμενης τοποθέτησης μου. Θέλω πολύ λίγο χρόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μάλιστα.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Το απόσπασμα της απόφασης 77α του 2002 της αρχής λέει προς το Υπουργείο: Να εκδώσει κάθε αναγκαία οδηγία προς τις οικείες εκπαιδευτικές αρχές και τους διευθυντές των σχολείων ώστε εφεξής από τους γονείς ή κηδεμόνες που επιθυμούν τα παιδιά τους να απαλλαγούν από το μάθημα των Θρησκευτικών να μην ζητείται να δηλώνουν αν είναι άθρησκοι, ετερόδοξοι ή ετερόθρησκοι αλλά να ασκούν το δικαίωμά τους αυτό κατ’ επίκληση των πεποιθήσεών τους χωρίς να προβαίνουν σε περαιτέρω διευκρινίσεις.

Επαναλαμβάνω, το 2002 η Αρχή Προστασίας Προσωπικών Δεδομένων. Στην περίοδο δηλαδή, κύριε Φίλη που εσείς ήσασταν Υπουργός υπήρχε αυτή η απόφαση της αρχής, με αυτό το περιεχόμενο που εσείς ζητάτε από εμάς τώρα να εφαρμόσουμε. Εσείς όμως δεν την εφαρμόσατε. Άρα κατά τις δικές σας δηλώσεις και εκτιμήσεις παρανομήσατε. Και όχι απλώς δεν την εφαρμόσατε, αλλά διατηρήσαμε και τη φράση «επειδή δεν είμαι χριστιανός ορθόδοξος» που εμπεριείχε η υπεύθυνη δήλωση της εγκυκλίου 23 Ιανουαρίου 2015.

Εγώ δεν τολμώ να πω ότι το κάνατε γιατί απευθυνθήκατε σε ένα άλλο μισαλλόδοξο, σκοταδιστικό ακροατήριο όπως είπατε πριν εσείς για μας.

Και γιατί δεν την εφαρμόσατε; Και ορθά δεν την εφαρμόσατε. Γιατί υπήρχε απόφαση δικαστηρίου και το δικαστήριο αυτό ήταν το Διοικητικό Εφετείο Χανίων, βάσει της οποίας εκδόθηκε και η εγκύκλιος του 2015 και πράξατε πολύ σωστά και τηρήσατε την απόφαση του δικαστηρίου, γιατί προφανώς άλλη είναι η προσωπική σας γνώμη, τη διατυπώνετε ευθαρσώς και δημόσια και παρά την απόφαση της αρχής, η οποία ήταν αντίθετη με αυτά που το δικαστήριο, το Διοικητικό Εφετείο Χανίων διελάμβανε.

Άρα λοιπόν εσείς που σεβαστήκατε την απόφαση, ορθά επαναλαμβάνω, του Διοικητικού Εφετείου Χανίων, εγκαλείτε εμάς γιατί εφαρμόζουμε αποφάσεις Ανώτατου Δικαστηρίου του Σ.τ.Ε.. Και οι αποφάσεις ξέρετε πολύ καλά ότι είναι δεσμευτικές για τη διοίκηση. Δεν εξαρτάται ούτε είναι στη διακριτική μας ευχέρεια αν θα εφαρμόσουμε μια απόφαση δικαστηρίου ή όχι.

Και εμείς λοιπόν φαίνεται ότι δεν έχουμε ιδεοληπτική εμμονή. Το μάθημα των Θρησκευτικών το αντιμετωπίζουμε ως ένα κανονικό μάθημα, το οποίο παρέχει γνώσεις για τον ορθόδοξο χριστιανισμό. Αυτό το επιτάσσει και το σύνταγμα και οι αποφάσεις του Σ.τ.Ε.. Και αυτή είναι η έννοια του ομολογιακού χαρακτήρα του μαθήματος. Η ύλη του μαθήματος, ο τρόπος διδασκαλίας καθορίζονται από το ΙΕΠ.

Οι απόψεις μας δεν είναι ούτε υπέρ ούτε κατά κάποιας ομάδας ανθρώπων ούτε κρίνονται με βάση την πίστη τους. Οι απόψεις μας είναι σύγχρονες. Είναι νομικά τεκμηριωμένες. Ούτε τη διάθεση έχουμε ούτε το περιθώριο να αποκλίνουμε από τις δικαστικές αποφάσεις.

Σε ό,τι αφορά την ιδεοληψία, την εμμονή, τη μονολιθικότητα, τον σκοταδισμό, θα μπορούσα πολύ εύκολα να σας το επιστρέψω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Δεν θα ζητηθεί κατόπιν συνεννόησης η πέμπτη με αριθμό 986/8-9-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υποδομών και Μεταφορών, με θέμα: «Αναίτια κωλυσιεργία στην έγκριση της Συλλογικής Σύμβασης Εργασίας (ΣΣΕ) των εργαζομένων του ΟΑΣΘ. Προφανής προσπάθεια απαξίωσης του οργανισμού από την Κυβέρνηση».

Επίσης δεν θα συζητηθεί η πρώτη με αριθμό 988/9-9-2022 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Νέας Δημοκρατίας κ. Βασιλείου – Πέτρου Σπανάκη προς τον Υπουργό Ανάπτυξης και Επενδύσεων, με θέμα: «Δημιουργία Παρατηρητηρίου Τιμών για τη σχολική τσάντα και τα σχολικά είδη για την πληρέστερη ενημέρωση γονέων και κηδεμόνων».

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 11.10΄ λύεται η συνεδρίαση για τη Δευτέρα 19 Σεπτεμβρίου 2022 και ώρα 17.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**